text:
Path
- Weekend
- Culture & Art
abubatse
-
Umugambi w’Imana ku mugore (Umunsi wa 3)
IMBARAGA Z’UMUGORE KU BANA Muri gahunda y’Imana umubyeyi niwe ufite inshingano zo kurera umwana akamugeza ku kigero gikwiriye, niyo mpamvu wasangaga kenshi...
-
Umugambi w’Imana ku mugore ( Umunsi wa 2)_Mujawimana Madeleine
Ku bize iby’umubiri w’umuntu bagerageza gusobanura ko umutwe iyo urwaye, umubiri wose uhungabana, kuko itegeko ry’umubiri wose rituruka mu mutwe, ushobora...
-
INTEGO: UMUGAMBI W’IMANA KU UMUGORE (umunsi wa 1)
Mu ubuzima busanzwe ikintu cyose uguze iyo ushaka kumenya imiterere yacyo cyangwa imikoreshereze yacyo ubanza kureba uwagikoze ( uruganda) cyangwa ugasoma...
-
Rimwe mu mabanga yatuma wubaka urugo rwiza
KWEGEREZA IMANA UWO MWASHAKANYE NI RIMWE MU MABANGA YATUMA WUBAKA URUGO RWIZA Buriya nta muntu numwe utifuza cyangwa se udakunda kugira cyangwa kuzagira...
-
Bagore, mugandukire abagabo banyu nk’uko mugandukira Umwami wacu!
Kuki Imana igusaba kugandukira umugabo wawe? Muri rusange, iyo Imana igusabye kugandukira umugabo wawe ni uko iba izi yuko kuganduka bitari muri kamere...
-
Nimutabare, abana bari mu kaga! - Eveline Simonnet
« Nta cyantera umunezero waruta uwo kumva ko abana banjye bagendera mu kuri » - 3 Yohana 1 : 4 Muri iki gihe umwanzi Satani yasutse byinshi byangiza abana....
-
Sobanukirwa n’ibihe bitandukanye by’urukundo
Benshi mu bashakanye banyura mu bihe bitandukanye mu buzima bwabo bwo gushyingiranwa. Imibanire yabo imeze nk’indabyo zo mu busitani, kugirango zibumbure...
-
Umugore we yamwibagije umubabaro w’urupfu rwa nyina!
“Isaka azana Rebeka mu ihema rya nyina Sara, aramurongora, aba umugore we aramukundwakaza. Isaka ashira umubabaro wa nyina yapfushije” Itangiriro 24:67...
-
Wari uzi ko ingeso nziza z’ umugore zireshya umugabo agakizwa?
1Petero3: 1-2: Namwe bagore n’uko mugandukire abagabo banyu, kugira ngo nubwo abagabo bamwe batumvira ijambo ry’Imana bareshywe n’ingeso nziza z’abagore babo,...


c: text/html

text:
Mu kiganiro na Inyarwanda.com Willy Karuta yavuze ko mbere yo gukora icyo gitaramo cye yari afite ubwoba bwinshi kuko yibwiraga ko atazabona abantu na cyane ko ari we muraperi wa mbere muri Gospel ukoze igitaramo cyo kumurika albumu. Umwe mu bitabiriye iki gitaramo yabwiye Inyarwanda.com ko Willy Karuta yabonye abantu bagera muri 400 na we bikaba byamutunguye kuko ngo Karuta atazwi cyane.
Kuba Willy Karuta ari we muraperi wa mbere muri Gospel ubashize kumurika album ya mbere byongeye y’amashusho, ibi byatumye abakunda Hiphop bishimira urwego umuziki wa Gospel urimo gutera by’umwihariko abakora injyana ya Hiphop.Ibyo yabihuje no kuba mu mpera z’iki cyumweru kuri Women Foundation Ministries, hateganyijwe igitaramo kizahuza abaraperi bose bahuriye mu muziki wa Gospel.
Karuta yari afite abaririmbyi bamufasha kuririmbira abakunzi be mu muziki ubyinitse
Kingdom of God Ministries yafashije Karuta muri iki gitaramo
Willy Karuta avuga ko yari afite ubwoba bwinshi mbere yo gukora igitaramo
Nk'ibisanzwe The Chrap yagaragaje ubuhanga kuri stage
Karuta ni we muraperi wa mbere muri Gospel umuritse Album y'amashusho

robotstxt: allowed

filter: keep


text:
sam.
14
avril
2012
2.1 Imana ni yo sôoko y’urukundo
Rukuruzi iba hagati y’umugabo n’umugore yashatswe n’Imana kugira ngo bombi buzuzanye, bakomeze umurimo wo kurema (Intg 1, 28). Iyo rukuruzi rero si urukundo, ni irari, kandi n’inyamaswa zirarigira. Iyo umaze gukura, usanga hari byinshi wakundira umuntu: imvugo ye, ubwitonzi bwe, inseko ye, imico ye, ubwenge bwe, inama ze, umwete n’ibindi. Ibyo byose bigukundisha umuntu ukumva mwakwibanira. Iyo rukuruzi ikujyana ku mukunzi wawe, ukishimira imigirire ye, umuntu yayihawe n’Uwamuhanze.
Imana ni urukundo kandi yaremye muntu mu ishusho yayo (Intg 1, 27). Bityo rero imuhamagarira gukunda. Ni yo mpamvu Intumwa Yohani itwibutsa ko “urukundo rukomoka ku Mana, kandi ko umuntu wese ukunda aba yarabyawe n’Imana” (1 Yh 4, 4). Imana yamuhaye kamere yo gukunda. Umuntu ni uzi gukunda. Kugira ngo umuntu amenye urukundo, Imana yamuremye ari umugabo n’umugore umwe yifuza kubana n’undi, kandi yishimiye kumwiyegurira mu bwubahane bwuzuye. Urwo rukundo rero ni isôoko y’ubuzima kuko muri rwo hazakomoka abandi bantu nabo bazakomeza urwo rukundo no kororoka.
Urukundo rw’umugabo n’umugore rugomba kurenga amarangamutima rugasa n’urw’Imana idukunda atari uko turi beza ahubwo kuko yaturemye. Umugabo n’umugore bageze kuri urwo rukundo, ubutane bwaba buke, ahubwo bakarushaho kwihanganirana, kwakira undi mu ntege nke ze. Nyamara kenshi urukundo rwa muntu usanga rushingiye ku nyungu aho gusa n’isôoko yarwo. Gukunda mugenzi wawe rero si ukumukundira gusa ibyo akora, uko asa, inkomoko ye, ndetse n’imico ye, kuko ibyo byose bishobora guhinduka. Urukundo nyarwo ni urushingiye ku ishusho Imana yamuremanye. Bitari ibyo uzakunda umugore/umugabo nk’uko ukunda umupira, inzoga, inyama n’ibindi. Ushishoje usanga urukundo nk’urwo rushingiye ku nyungu, ku bwikunde kuko ushobora kujya kureba umupira waba mubi ukitahira, inzoga nazo ushobora kuzivaho, inyama ukazihurwa; nyamara Imana itegeka umugabo gukunda umugore we akaramata (Mt 19,6). Ikintu/ibintu tugomba kubikundira akamaro bidufitiye naho umuntu tukamukundira ko ari ishusho y’Imana; ukundiye umuntu akamaro agufitiye si we waba ukunze ni wowe uba wikunze muri we, ku buryo ibyo umukundamo ubibuze umwanga. Urwo rukundo bamwe barugereranya n’urwo ushobora gukunda ibirayi,... kuko iyo umaze kubirya biba bimaze akabyo”. Urukundo rugomba kugira imizi ruba ruhagazeho kugira ngo rurambe kandi rutaba ubwikunde.
2.2 Ishingiro ry’urukundo
Ishingiro rya mbere ry’urukundo rw’abashakanye ni ukumenyana. Kuba muziranye, uzi igishimisha n’ikirakaza mugenzi wawe, icyo akunda n’icyo yanga, ikimurakaza n’ikimushimisha, bituma umenya uko umufata; mukoroherana mu mubano wanyu, bityo umwe akabera undi isôoko y’ibyishimo.
Ishingiro rya kabiri ni ukubahana.Kubaha umuntu ni ukumwakira uko ari. Umugabo n’umugore bashobora gutandukanira kuri byinshi: ku mu biri, ku mutima, ku ngufu, ku matwara, ku muryango muvukamo, ku burere, ku mashuri mwize n’ibindi, guha agaciro iyo shusho y’Imana, bikabatera kwakira undi mu byiza yifitemo no kwihanganira urunturuntu rwe.
Ishingiro rya gatatu ni ukwizerana: Kwizera ni ukwiyumvamo ko uwo mwashakanye akwifuriza icyiza, amahirwe, ko aho utari aba ahakubereye. Kwizerana bikuraho urwikekwe, bikabatera kubwirana ukuri, urukundo rw’abashakanye rukarushaho kwiyongera.
2.3 Ibikomeza urukundo rw’abashakanye: kunaguura urukundo rw’abashakanye
Urukundo rugomba guhora runaguurwa. Ubundi banaguura isuka, ishoka, … kugira ngo yongere igire ubugi. Urukundo na rwo rushobora kugimba, gusaza kubera impamvu: ubuhemu, akazi, uburyo uyu n’uyu akoresha amafranga, yitwara, ibyo umuntu akunda nk’imikino, amashyirahamwe, imico idahuye, ubukene, ubukire, … Ibikomeza cyangwa ibinaguura urukundo bikaba:
- Gufashanya mu guteza imbere urugo, mu kujijurana, mu kuba abakristu
- Kwitanaho umwe ku wundi: kwita ku muntu ni ukwirinda ic yamugirira nabi, ukihata icyimuteza imbere, ikimufasha. Ikibibangamira ni ukwikunda, ukanyurwa no kwishimisha wenyine.
- Kwibuka undi: kumuzirikana ntumurenze icyiza n’iyo cyaba gito.
- Kwiyoroshya: ari umugabo, ari umugore bombi ntawukwiye kwishyira hejuru, ngo yirate akamaro afitiye undi. Kwiyoroshya bisaba kwihangana, korohera undi kuko mudateye kimwe, mudashobora bimwe, mutareba kimwe, mutaremye kimwe. Kwiyoroshya ni ukubabarira byose, ukaakira buri wese mu byiza no mu bibi bye kubera ko ari umuntu nkawe, ukamukosora mu cyubahiro. Uwicisha bugufi bituma atirata imbaraga, ubukungu, ibintu, icyubahiro, inkomoko, ubwenge n’ibindi afite, ahubwo bikamutera guca bugufi no kwemera gukosorwa igihe bibaye ngombwa.
- Gusengera hamwe: gusenga bituma abashakanye bumva ko bose baciye bugufi, ku buriumwe abashobara gucumura kandi ko bakeneye imbabazi n’imbaraga za Roho Mutagatifu. Usenga mu kuri, aca bugufi, akumva ko ibyo yifuza ko mugenzi we amugirira asabwa kubimuhamo urugero (Mt 7, 12a) kandi ko ibyaha bye abibabarirwa mu rugero ababarira mugenzi we (Mt 6, 12). Urugo rusengera hamwe rwihanganira ibibi, imvura iragwa imivu igatemba, ariko ntirusenyuke kuko ruba rwubatse ku rutare,Imana (Mt 7, 25), rukaba inshingiro n’irango rya Kiliziya (Eccclesia domus), rukabyara kandi rukarere Imana. Aha ni ho hazaturuka wa muco w’uko umugabo apfukama umugore we akamuha umugisha amuramburira ibiganza ku mutwe, n’umugabo akamuha umugisha abigenza atyo, bombi bagaha umugisha abana, n’abana bagaha bakaramburira ibiganza ku mutwe w’ababyeyi babo babasabira umugisha. Ibi rero ntibikwiye gutera isoni: niba dusabira umugisha amufunguro, tukawusabira amatungo yacu, mu kiliziya tukawifurizanya, kuki tutawifuriza abo mu rugo? Ikibabaje ni uko hari abagabo bitwara nk’ibisimba, intare batinya mu rugo rwabo! Ibi rero bigasaba kubanirana mu kuri no mu bwicishe bugufi.
2.4 Ibyangiza urukundo rw’abashakanye
2.4.1 Impamvu zisenya urugo zituruka kuri bombi
-Uburere buke: uwarezwe neza amenya igikwiye, buri kintu mu mwanya wacyo; akitsinda, ntiyihutire kuvuga kandi ntahore ajunjamye.
-Ubunebwe:umugabo/umugore udakorera urugo rwe arasuzugurwa. Urugo rwubakwa no gushirika ubute kuri buri wese.
-Kutubaha ababyeyi b’uwo mwashakanye: Kubaha ni uburere busabwa buri wese, cyane cyane kubaha abakuru. Ikindi kandi, muri Afurika turacyakomeye ku muryango mugari w’aho tuvuka, ku bavadimwe, ku baturanyi ndetse no kwakira abashyitsi. Umugabo/umugore asabwa kubaha abamusanze cyane cyane abo yashatsemo, n’iyo bitashimisha uwo bashakanye, ubwo ni bwo burere, ni wo muco w’umunyarwanda. N’iyo waba udafite icyo umuha, umutima mwiza urahagije. Ese ntibavuga ko wakira abashyitsi ukazakira n’abamalayika [Soma inkuru ya Abrahamu yakira abagabo batatu (Intg 18, 1-15)]. Umukobwa gito yakakira nabi n’uwashoboraga kuzamubera umuranga, umugabo.
-Gusinda: Gusinda ni ishyano kuri buri wese bikaba agahomamunwa kuri nyampinga kuko atahwa n’ibishwi n’ibisiga. Uretse no kwiyandarika, gusinda bikurura ubukene, kuvuga ibyo utagombye kuvuga, intonganya, guta igihe no gusuzugurwa.
2.4.2 Ibyangiza urukundo biturutse ku mugabo
-Gukabya ubutegetsi: N’ubwo amategeko n’umuco byemeza ko umugabo ari umutware w’urugo, umugabo ntakwiye kubona umugore we nk’umuja cyangwa umukozi, ahubwo ni umujyanama we wa mbere, ni igufa ryo mu magufa ye, ni urubavu rwe (Intg 2, 20-24), kandi ntawanga cyangwa ngo agirire nabi umubiri we (Ef 5, 28). Bityo azirinda kumugerera, kumuhoza ku nkeke, kumwima ijambo mu bikorwa no mu mishinga y’urugo. Hari abagabo bagera ibyo kurya, akaba aribo bamenya ibyaraye,amaseri yasigaye ku gitoki, bakagera n’aho babuza abagore babo kugira uwo batiza ishoka, umuhoro ndetse no gutanga umuriro (gutiza ikibiriti). Urugo nk’uru ntirutera imbere uko byakagombye kuko umugore aho ategereje amabwiriza y’umugabo, rimwe na rimwe agohora yijujuta kandi wêenda arusha umugabo kujijuka n’ibakwe, nyamugabo akigirisha nkâna cyangwa se abitewe n’ubujiji ngo umugore we ko amwicisha akazi. Gutegeka nyako rero ni uguteza imbere abo uyobora, si ukubatsikamira; Yezu atwigisha ko ushaka kuba mukuru, ajye aba umugaragu wa bose; akabiduhamo urugero yoza Intumwa ze ibirenge, ati “namwe mugende mukore nkanjye (Yh 13, 5-16). Habaho ariko n’abagore bashobora kubangamira abagabo babo mu mibanire.
-Kwiharira umutungo: gukabya ubutegetsi bijyana no kwiharira ijambo cyangwa gufata ibyemezo bikomeye ntawugishije inama, agasongero kabyo kakaba kwiharira umutungo. Abagabo bamwe bibwira ko kuba abatware b’urugo bibaha uburenganzira bwo kwikanyiza. Nk’uko umugabo n’umugore basezerana kuba umwe (Mt 19, 6), n’umutungo w’urugo uba ari uwa bose, ntawuhejwemo cyangwa ngo aryamirwe, byose bigakorwa mu bworoherane no kumenya ko umugabo ariwe mutware w’urugo.
-kurarikira abandi bagore: Baâcaga umugani ngo”Imfizi ntiyimirwa” cyangwa ngo “Kurya bike ni ukubikena”, “Indyo imwe itera bwaki”, nyamara abashakanye ntawemerewe guca undi inyuma. Abagabo bamwe bibwira ko bo bemerewe gucikwa nyamara byagera kuri nyamugore, agakubitwa iza akabwana, niba atirukanwe, agakoshwa bwa kabiri. Ese niba wumva ko umugore wawe umusanganye n’undi mugabo ari ubutane cyangwa kumukosha, wowe wumwa umugore asanze usambana byakugendekera bite? Aho ntitwaguciira wa mugani ngo “Agahwa kari ku wundi karahandurika?” Ubudahemuka ni ngombwa kuri buri wese kandi ni isôoko y’amahôro, ibyishimo n’amajyambere.
2.4.2 Ibyangiza urukundo biturutse ku mugore
-Kutita ku mugabo: twabonye haruguru ko umugabo n’umugore buri umwe asabwe kwita ku wundi, agaharanira buri munsi ikimushimisha kurushaho. Kamere gabo ikenera ubwuzu n’urugwiro by’umugore. Umugore utazi kwita ku mugabo ngo amubere uburuhukiro,ashobora kwikururira abakeba, cyangwa umugabo akajya areba ibindi ahugiramo ngo bube bwira. Hari abagabo bivugira ko urugo rubi umuntu arucyurwamo n’ijoro, abandi ngo rurutwa na gereza. Mugore rero ngaho kundwakaza umugabo wawe, aho gutwarwa wese n’akazi cyangwa ku zindi shuguri. Gusa ibyo tuvuga ku mugore tubishishikariza na buri mugabo kuko ibyo ushaka ko abandi bakugirira ujya uba uwambere ubibagirira (Mt 7, 12).
-Ubucucu n’umwanda: Twongere twibutse ko ibisabwa umugore bisabwa n’umugabo. Cyera hari imvugo ngo “Bakosha badahanye”; umukobwa ugiye kurushinga agomba kuba aciye akenge. Ubwenge buvugwa aha si ubwo mu bitabo, ni ukumenya igikwiye. Umukobwa washyingiwe agomba kumenya ko yakuze, ntahiganwe n’umugabo we amakosa, amusiganya, ataha amajoro nta mpamvu ngo ngaha arahima umugabo we cyangwa ngo arigana abandi bagore (bananiye abagabo babo). Umukobwa wavuye iwabo agomba kumenya ko ntawushaka nka nyina bityo akubaka urwe yivuye inyuma.
Kubijyana n’isuku, umugore kubera imiterere ye karemano, asabwa kwita ku isuku ye n’iyi myambaro ye. Akita ku isuku y’urugo n’iy’abana ndetse n’iy’umugabo. Umugore ni we ucyesha urugo. Umwanda no kwandarika ibikoresho byo mu rugo birya/bibabaza umugabo kabone n’iyo akoze nk’aho atabibonye. Si byo se baca amarenga bati “Ukurusha umugore aba akurusha urugo”, cyangwa ngo “ Umugore ni mutima w’urugo”. Bagore rero ntimuzabe ba kirimwabo!
-Gusahura umutungo: Umugore ashobora kwishyiramo ko ejo, ejobundi nyamugabo yamusenda. Na we agatangira akikorera impamba, nyamugabo akibwira ngo afite mutima w’urugo na ho avomera mu rutete. Ese ubwo abivumbuye byacura iki? Niba ushaka kwizerwa, gukundwa nawe ugomba kubiramo uruhare! Mugore/mugabo ufite iyo ngeso, menya ko ubwiriza uwo mu mugongo kandi “umwera uturutse ibukuru bucya wakwiriye hose”.
-Agasuzuguro: Mu mubano w’abashakanye, ntawugomba gusuzugura undi. Umugore warezwe aba azi ko umugabo ariwe mutware w’urugo. Bityo akirinda gushyogoranya n’umugabo, ndetse yanasumbirizwa akanambira abana be ngo batazarerwa na mukeba cyangwa bakaba ba mayibobo ngo ngaha “ndi gabo”!. Agasuzuguro rero kamunga urukundo rw’abashakanye, gashyira gutana burundu, byanarimba umwe akahasiga ubuzima. Iyo bibaye ibyo, ushaka kubaka, yaba umugabo yaba umugore, acisha make; kandi ga ntarwubakwa rutagezwe umuhoro. Gusa umugabo wemeye gucisha make, abandi bagabo bavuga ko yarozwe, ariko ndumva kwirerera abana, ukirinda induru, biruta gushimwa mu kabari no bitaramo n’abagabo rimwe na rimwe ingo bananiwe zabo.
Mu kwanzura aka gace k’urukundo rw’ashakanye, twakwibutsa ko urukundo rw’umugabo, umugore n’abana rushushamwa n’urukundo rw’Imana Data, Imana mwana n’Imana Roho Mutagatifu (Ef 5, 21-24.28b). Urukundo nyarwo rujyana no kubabara kubera uwo ukunda, n’iyo yaba atabizi, nk’uko Pawulo Mutagatifu abitwigisha, agira ati: “ Urukundo rurihangana, rwitangira abandi, ntirugira ishyari; urukundo ntirwirarira,ntirwikuririza; ntacyo rukora kidahwitse, ntirurondera akari akarwo, ntirugira inzika; ntirwishimira akarengane, ahubwo ruhimbazwa n’ukuri. Urukundo rubabarira byose, rwemera byose, rwizera byose, rukihanganira byose. Urukundo ntiruteze gushira (1 Kor 13, 4-8)”.
UMUTWE WA GATATU: NIMWOROROKE, MAZE MUGWIRE, MWUZURE ISI (Intg 1, 22)
KUBYARA N’UBURERE
Kubyarira Imana no Kurerera Imana
Nimwororoke, maze mugwire, mwuzure isi (intg 1, 22). Iri tegeko ni ubutore n’ubutumwa Imana yahaye abashakanye. Urukundo rw’abashakanye rwera imbuto arizo bantu babakomokaho. Ese abantu bagomba kwibyarira uko babonye ngo “Habyarimana, Harerimana”?
Mu ruzinduko rwa gishumba Musenyeri Serviliyani NZAKAMWITA, Umushumba wa Diyosezi ya Byumba, yagiriye muri Paruwasi Nyagahanga, tariki ya 3 Gicurasi 2011, yibukije abari mu Ihuriro ry’ingo, ubutumwa n’ubutorwe bw’abashakanye, muri Santarali Kageyo, agira ati: «Mumenye ko mufite ubutore n’utumwa; ubutore bwanyu ni urukundo, ubutumwa bwanyu ni ugutanga ubuzima. Ntawukwigisha kurya ariko bakwigwisha kurya mu kinyabupfura, no kubyara nta wubikwigisha, n’agatsinda n’inyamaswa zirabyara, ariko ugomba kwiga kubyara wabitekerejeho. Mubyare mubishaka kandi mwabiteguye, mubyare abashobora kwiga no kuzagira aho batura».
3.1 Kubyarira Imana:
Nimwororoke, maze mugwire, mwuzure isi (intg 1, 22). Imana yasangije muntu ububasha bwayo bwo kurema imuha ubushobozi bwo kubyara. Ariko nk’uko tubizi, uburenganzira bujyana n’inshingano (les droits appellant les devoirs et inversement. Uburenganzira (droit) bwo kubyara bujyana n’umurimo utoroshye wo kurera (devoir). Imana ni urukundo koko (1Yh 4, 8.16). Yanze kwiharira ububasha bwo gutanga ubuzima, iha umugabo n’umugore ubushobozi bwo kubyara. Kubyara ni ugufatanya n’Imana kurema. Mu kubyara, ababyeyi bakomeza umurimo Imana yatangiye wo kurema, ariko basabwa guharanira kuraga igihugu abana b’ingirakamaro, aho kukiraga inzererezi n’imburamukoro. Abanyarwanda baca umugani ngo «uburere buruta ubuvuke». Ababyeyi rero bagomba guharanira kurera neza.
Mu kubyara, ababyeyi bongera umubare w’abana b’Imana; bakayirerera batoza abana babo Iyobokamana bakiri bato kandi babibahamo urugero. Bakabaherekeza mu kwitegura no guhabwa Amasakaramentu y’ibanze bakiri bato ariyo Batisimu, Ukarisitiya no Gukomezwa. Kubyarira Imana ni ugutoza abana umuco, ukabatoza kubaha no gukunda Imana, gusenga kandi kwitabira ibikorwa bya Kiliziya. Abantu ntibagomba rero kwibyarira uko babonye nk’amatungo ngo harerimana. Imana irafashwa, Imana igira aho imanira, ni cyo yaduhereye ubwenge.
Ikibazo cy’ubwiyongere bw’abaturage butajyanye n’ubwiyongere bw’umusaruro kigomba guhangayikisha buri wese, ariko kigacyemurwa mu buryo bunoze. Ababyeyi bagomba kubyara abo bashoboye kurera. Kiliziya mu kubafasha, yabashyiriyeho gahunda y’Ubusugire bw’ingo. Mu “busugire bw’ingo”, abashakanye biga ku kuboneza urubyaro bakoresheje uburyo Imana yashyize mu mubiri wabo no kunoza umubano hagati yabo. Mu kuboneza urubyaro , abayeyi bitabaza uburyo bwa kamere (méthodes naturelles) n’uburyo bwa bw’ubucurano (méthodes artifielles). Hano turibanda ku buryo bwa kamere.
3.2 UBURYO BWA KAMERE BWO GUTEGANYA IMBYARO
Uburyo bwa kamere buri mo ibyiciro bibiri
Uburyo bushingiye k’ukugenzura ibimenyetso by’uburumbuke n’ibitari iby’uburumbuke (Méthode d’auto-observation : MAO )
Uburyo bwose buri muri iki cyiciro bukoreshwa na buri mugore wese ugeze mu gihe cyo kubyara.
1) Uburyo bwo kugenzura ururenda : (méthode de la glaire cervicale )
Ururenda ni cyo kimenyetso kigaragaza uburumbuke umugore yigenzuraho.
2) Uburyo bwo gupima ubushyuhe fatizo bw’umubiri (Méthode de la température basale): Gupima ubushyuhe fatizo bw’umubiri bituma umugore amenya igihe cye cy’uburumbuke n’ikitari icy’uburumbuke. Urugero : mu gihe kitari icy’uburumbuke cya nyuma y’irekurwa ry’intanga ubushyuhe bw’umugore bwiyongeraho 0,2 kugeza 0,3 o C.
3) Uburyo bwo kugenzura imimerere y’inkondo y’umura (Méthode de la palpation du col utérin).
Mu gihe kitari ikisama inkondo y’umura iba ifunze naho mu gihe cy’isama iba ifunguye
4) Uburyo byo gupima ubushyuhe fatizo ugenzura ikindi kimenyetso (Méthode sympto-thermique )
Ushobora gupima ubushyuhe fatizo ukagenzura n’ururenda kugira ngo umenye neza niba uri mu gihe cy’uburumbuke .
5) Uburyo bw’iminsi ibiri (Méthode de deux jours)
Umugore ashobora kwibaza uko ameze mu minsi ibiri, uyu munsi n’ejo, igisubizo abonye ni cyo kimufasha kumenya niba ari mu burumbuke cyangwa atari mu burumbuke. Ikimenyetso kigenzurwa ni icy’amavangingo (Sécrétion ).
Uburyo bukoreshwa n’abujuje ibyangombwa busaba (méthode à critère d’élibilité : MCE )
6) Uburyo bwo konsa (Méthode de l’allaitement maternelle et de l’aménorrhée )
Ubu buryo bushingiye ku konsa hakurikijwe amategeko yo konsa iyo umusemburo ukora amashereka ari mwinshi mu maraso, bukoreshwa n’umugore wujuje ibyangombwa bikurikira :
- Kuba umwana atarengeje amezi icyenda
- Kuba nyina ataramukurira
- Kuba umwana atunzwe n’ibere rya nyina kandi yonka hakurikijwe amategeko yo konsa. Ayo mategeko ni aya :
-Gushyira umwana ku ibere akivuka
-Gutungisha umwana ibere ryonyine mu mezi atandatu ya mbere
-Iyo umwana agize amezi 6, ni ngombwa kumuha icyo anywa cyangwa icyo arya cyunganira ibere ariko akabanza konka agahumuza amabere
-Konsa umwana kugeza nibura ku myaka ibiri
-Guha umwana ibere kenshi, aho arishakiye hose haba ku manywa cyangwa nijoro
Konsa umwana niyo we cyangwa nyina yaba arwaye
-Kwirinda guhesha umwana ibyo kunywa umupira cyangwa kumuha udukinisho tunyunyuzwa
-Umubyeyi wonsa yihatira kunywa no kurya inyo yuzuye
7) Uburyo bw’iminsi idahinduka (Méthode des jours fixes)
- Bufasha umugore kumenya igihe cye cy’uburumbuke n’ikitari icy’ubumbuke yifashishije urunigi rw’ukwezi k’umugore
- Bukoreshwa n’abashakanye iyo bombi bemera kwifata mu minsi 12 ikurikiranye y’uburumbuke
- Kuba umugore afite ukwezi kudahinduka kuri hagati y’iminsi 26 – 32
8) Uburyo bwo kubara (Méthode de calcul)
- Bufasha umugore kumenya igihe cye cy’uburumbuke n’icyitari icy’uburumbuke
- Bukoreshwa n’abashakanye iyo umugore afite ukwezi kuringaniye 26 – 32, kuba yarakurikiranye ukwezi kwe mu gihe cy’amezi 6 akurikiranye
Ibibazo bishobora kuboneka
-Kutabyara : Ntawukwiye kubirenganyiriza undi. Abashakanye kandi ntibakwiye kwirukankira mu bapfumu ahubwo basabwa kugana abaganga, dore ko hari ibibazo byo muri urwo rwego bashobora gukosora. Igihe barubuze burundu bagomba kwihangana dore ko baba barasezeranye kubana akaramata (Mt 19, 6) haba mu bibi no mu byiza, kugeza gupfa.
- Kubyara igitsina kimwe : Kubyara igitsina kimwe ntibikwiyekuba impamvu yo gutoteza umugoredore ko ubushakashatsi bwagaragaje ko umugabo ariwe utanga igitsina, atariumugore nk’uko abagabobamwe bavuga. Igihe bibaye bityo basabwa kugana abaganga aho kujya mu bapfumu cyangwa gusubiranamo.
-Kubyara indahekana : Kubyara igitsina kimwe ntibikwiiye kuba impamvu yo gutoteza umugore dore ko ubushakashatsi bugaragaza ko umugabo ariwe utanga igitsina. Igihe bibaye bityo basabwa kugana abaganga aho kujya mu bapfumu cyangwa gusubiranamo.
3.2 Kurera Imana
«Uburere buruta ubuvuke», guha umwana uburere ni ukumwitaho ku mubiri bamuha ifunguro rikwiye, ku mutima bamutoza imyitwarire myiza n’ubumenyi kugira ngo azabashe kwibeshaho, no kuri roho bamutoza gusenga, bamuhesha Amasakaramentu. Igihesha ababyeyi ibyishimo ku Mana no ku bantu si uko babyaye ahubwo ni uko bareze neza. Guha abana umwanya wo kuganira n’ababyeyi ni byiza cyane kuko baca umugani ngo « Utaraganiriye na se ntamenya icyi sekuru yasize avuze ». Kubona umwanya wo kuganira n’abana bihura n’imbogamizi : akazi, amashuri, imyidagaduro, utubari, filime na televiziyo n’ibindi. Muri ibyo byose twavuga ko uburere bwa mbere ni imyifatire y’ababyeyi kuko « Mwene Samusure avukana isunzu ».
Kurera Imana ni ugutoza umwana kuba inyangamugayo muri byose ; ni ukumutoza kugira urukundo n’impuhwe ku bakene ; ni ukumutoza kwitangira imibereho myiza y’abaturage b’igihugu cye no kwitangira kwamamaza ubwami bw’Imana ; bityo kurera ni ugufatanya n’Imana gucungura kamere muntu.
3.2.1 Uburere bw’umwana butangira atarasamwa : Niba ushaka kubyara abazagirira igihugu akamaro, irinde gukora uwo murimo wasinze, umwana usamwe umwe mu babyeyi yasinze bimugiraho ingaruka ; ibiba byose kuri nyina bigira ingaruka nziza cyangwa mbi ku mwana, nk’uburakari, ibyishimo, umunaniro, agahinda.Turere abana b’inyangamugayo : urugo rwiza ni isôoko y’ubutagatifu
Uburere bwa mbere ni imico myiza y’ababyeyi ; umwana ubona iwabo batukana, barwana, basinda,… na we bishobora kumwokama ntatinye gutukana, gusinda no kurwana na bagenzi be. Abana bakenera ababyeyi babigishiriza mu ngiro kurusha mu magambo ; erega « uwiba ahetse aba bwiriza uwo mu mugongo », mutoze abana kuba intwari, mubatoze kwihangana, kwitsinda gukora no gutanga aho guhabwa, mubatoze kumvira no kubaha abandi, mwirinde ku batetesha.
Igiti kigororwa kikiri gito ; abana banyu mubatoze kumenya gutandukana ikibi n’icyiza, bakure bazi gushyira mu gaciro kugira ngo bazigirire akamaro, bakagirire Kiliziya n’igihungu.
3.3.2 Gufatanya n’abandi barezi : Ni byiza gufatanya n’abandi bagira uruhare mu burere bw’umwana wawe nk’abarimu, abakateshiste, abayobozi b’Imiryango y’urubyiruko umwana wawe abamo n’abandi ; ndetse uzamenye n’inshuti ze kuko umuntu akunda abo yibonamo yishimiye kandi bahuje ibibazo n’ibibashimisha. Abo bose ntugomba kwirengagiza ko bakurerera, ibyo baha umwana wawe bishobora kugira imbaraga kurusha ibyo umuha.
3.3.3 Uburere bwa gikristu
Ni ngombwa guhesha umwana Amasakramentu no kumutoza gusenga akiri muto. Batisimu ntikwiye kurenza amezi atandatu avutse, ntikwiye gutinzwa no kubona amafaranga cyangwa intwererano z’iminsi mikuru. Umwana ukivuka bamuhitiramo izina rya gikristu atari iry’amafiyeri, abakinnyi b’umupira cyangwa ba filimi, ahubwo ry’umutagatifu mushima amatwara n’ibikorwa kugira ngo mutoze umwana wanyu kumukurikiza. Umubyeyi we wa Batisimu byaba byiza atuye hafi kandi ashobora kumubonera umwanya wo ku mufasha kuba umukristu atari kubikinisha ngo naka muri inshuti gusa, ni umukire azabafasha iki na iki cyangwa izindi inyungu z’umuryango.
Umwana mumutoze ubutagatifu : Urugo rwiza ni ishuri ry’ubutagatifu, umwana akivuka kuko mwamuhawe n’Imana ni mumuragize Imana, ni mumwigishe amasengesho, gukora ikimenyetso cy’umusaraba, gusengera ifunguro no gusenga igihe agiye kuryama cyangwa abyutse. Mujye mutekerereza abana banyu udukuru two muri Bibiliya, mubatoze kwizihiza ibyumweru n’iminsi mikuru ikomeye ya Kiliziya ndetse n’uwa bazina we mutagatifu, mubatoze kugira impuhwe no gufasha bandi cyane cyane abakene, abishoboye muhe abana banyu ibyo bafashisha bagenzi babo bakennye, muzabarinde rwose imico mibi ishingiye ku kwironda n’ivangura iryo ariryo ryose : ubukungu, amoko, akarere, igitsina n’ibindi. Mujye mubasobanurira imihango mitagatifu nka Misa na seleburasiyo, ishapule, gushengerera n’ibindi, ntimukwiye guharira abakateshiste gutegurira abana banyu Amasakramentu, mujye mwirinda kuvuga nabi Kiliziya, Paroisse, abapadiri n’abihaye Imana ahubwo mu babwire uruhare rwabo mu muryango w’Imana.
Ubutore bw’umwana : Intego y’uburere bwa gikristu ni ukumugeza ku butore : kwiha Imana cyangwa gushinga urugo. Mumenye ko muhagarariye Imana mu gutoza umwana ubari mu maboko kuba umugabo cyangwa kuba imbwa, mutoze abana banyu gushakashaka no gukora ugushaka kw’Imana baharanira ubutagatifu muri byose, bahore biteguye gusubiza nka Mariya bati « Dore ndi umuja (umugaragu) wawe, ugushaka kwawe ni gukorwe » cyangwa Samuel ngo: «Vuga umugaragu wawe arumva».
Ni mushaka kurera mwenyine umwana wanyu, azabafata nk’abamushyiraho agahato, ubucakara maze abananire.
Mufatanye n’Inama kurera mutoza umwana wanyu ubukristu n’ubutagatifu.
UMUTWE WA KANE: KANDI NGUSEZERANYIJE KO NTAZAGUHEMUKIRA KUGERA KU RUPFU
(Biracyaza)


text:
Dukunde Yesu akaramata, ni cyo azadukiriza! Pastor Desire Habyarimana
Zaburi 91:14-16 (Wahasoma muri Bibiliya yawe)
Abakristo benshi ntibakunda Yesu nk’uko adukunda. Ibi bigaragazwa n’uko duhora duhora tumusaba, ariko ni bake bamushima kandi ibyo akora byiza kuri twe ni byinshi, kandi ubuzima bwa muntu bugizwe n’ibyifuzo.
Njya mbona abantu bafata amasengesho y’iminsi myinshi basaba, ariko bake ni bo bafata amasengesho y’igihe kinini bajyanywe no gushimira Imana ibyo yabakoreye. Ariko rero Yesu ashaka ko tumukunda akaramata.
Yesu bamubajije itegeko riruta ayandi, arabasubiza ati « Ukundishe Uwiteka umutima wawe wose, n’ubwenge bwawe bwose, n’imbaraga zawe zose. Ikintu cyose umuntu akunda kuruta uko akunda Imana (ikintu cyose wumva ko kitariho utabaho), kiba kibaye ikigirwamana.
Abantu bose bakunze Imana akaramata, Imana yagiye ibakiza ibintu bikomeye. Daniyeli na bagenzi be bakundaga Imana ku buryo bemeye no kubizira. Ariko Imana imaze kubona ko bayikundisha umutima wose, na yo yabashyize hejuru baba abayobozi b’igihugu cy’i Babuloni.
Hari ubwo Imana ireka tugaca mu bibazo, kugira ngo irebe ko urukundo tuyikunda ari ukuri cyangwa ari urumamo. Ariko iyo tubiciyemo neza, Yesu ashyirwa hejuru tukimana na we. Indogobe yahetse Yesu yakandagiye ku mashami y’imikindo, bazi yuko babisasiye Yesu n’indogobe na yo ibyungukiramo. Kandi n’ubu turacyayisoma mu byanditswe byera, ariko indogobe yahekaga Herode nta we uyizi.
Urukundo rw’ubu rurimo imibare ikomeye. Bamwe bubaha Imana kuko bafite inyungu bayishakaho. Igihe Yesu yatangaga imigati, n’abari basigaye mu ngo baraje. Ariko atayibahaye, n’abari baje baragenda kuko yababwiye ko ari we mutsima w’ubugingo. Abakunda Yesu batamuciye ikindi kintu cyose, ubuzima bwose baciyemo bakomeza gukunda Imana. Baba ari Abakristo mu bintu byose kugeza gupfa.
Yesu yaravuze ati « Ni mwe mwagumanye nanjye, twihanganana mu byo nageragejwe. Nanjye mbabikiye ubwami nk’uko Data abumbikiye » Luka 22 :28. Kandi turi no mu isi, abakunzi be ntazabura uko abagenza kuko nta cyiza yakwima abakunzi be.
Ingororano zo kwicisha bugufi ukubaha Uwiteka ni UBUKIRE, ICYUBAHIRO, N’UBUGINGO BUHORAHO (Imigani 22:4). Iyo usomye igitabo cya Rusi, uhita ubona uko Rusi yihambiriye kuri Nawomi kandi byaje kumuviramo ibyiza kandi aba mu gisekuru cya Yesu kuko yakoze neza.
Ariko mugenzi wa Rusi witwaga Orupa we yanze kuza i Betelehemu, asubira iwabo i Mowabu. N’uyu munsi dufite abantu bakunda Yesu akanya gato, ariko hashira iminsi ibyo bashakaga bamaze kubibona cyangwa babibuze bagasubira iyo bahoze. Ariko mbifurije gukunda Yesu akaramata, ni cyo azabakiriza. Mu Baheburayo 11 tuhasanga intwari zakunze Yesu akaramata, kugeza ubwo zemera no gutanga amaraso yazo. Abo rero biswe intwari zo kwizera. Natwe nidukunda Yesu akaramata, azadukiza ibiduhiga kuko muzi ko turwana n’isi na Satani n’umubiri. Imana izabana natwe muri byose.
Ukomeje ugasoma Abaheburayo 12 : 1-2, ijambo ry’Imana riratubwira ngo « Ni uko natwe ubwo tugoswe n’igicucu cy’abahamya bangana batyo, twiyambure ibituremerera byose n’icyaha kibasha kutwizingiraho vuba, dusiganirwe aho dutegekwa twihanganye. » Twiyambure ibitubuza gukunda Yesu, Imana iduhe gukunda Yesu kuko yadukunze urukundo rukomeye, akadukura mu byaha. Natwe tumwiture kumukunda.


text:
Inteko Ishinga Amategeko y’u Rwanda ibinyujije ku rukuta rwayo rwa Twitter, yatangaje ko ibabajwe n’urupfu rwa Depite Nyandwi Désiré aguye mu bitaro byitiriwe Umwami Faisal.
Depite Nyandwi Joseph Désiré mbere y’uko ajya mu Nteko Ishinga Amategeko, yabaye umuyobozi mu nzego zitandukanye. Kuva kuwa 29 Ukwakira 1994 kugera 07 Gashyantare 1999 yari Perefe w’iyahoze ari Perefegitura ya Gitarama.
Kuva kuya 08 Gashyantare 1999 kugera kuya 19 Werurwe 2000 yabaye Minisitiri w’Ubutegetsi bw’Igihugu mu gihe kuva kuya 11 Werurwe 2000 kugera kuya 15 Ugushyingo 2002 yari Minisitiri w’Ubutegetsi bw’Igihugu n’Imibereho myiza y’Abaturage.
Kuva kuya 20 Ugushyingo 2002 kugera kuya 22 Kanama 2003 yari umwe mu bagize Inteko Ishinga amategeko y’inzibacyuho, aba umudepite uhagarariye RPF mu Nteko Ishinga Amategeko kuva kuwa 10 Ukwakira 2003.
Yitabye Imana afite imyaka 62 kuko yavutse kuya 04 Werurwe 1954.


text:
ven.
31
déc.
2010
ISOMO RYA MBERE
Isomo ryo rnu ibaruwa ya mbere ya Mutagatifu Yohani lntumwa (1 Yh 2, 18-21)
18Bana banjye, isaha ya nyuma yageze. Mwigeze kumva bavuga ko Nyamurwanyakristu agiye kuza, none ubu ngubu abarwanya Kristu badutse ari benshi; tumenyeraho dutyo ko isaha ya nyuma igeze. 19Abo bantu badukomotsemo, ariko ntibari abacu, kuko iyo bajya kuba abacu baba baragumanye natwe. Nyamara byari ngombwa kugaragaza ko bose uko bangana batari abacu. 20Mwebweho Yezu w’Intungane yabasigishije Roho Mutagatifu, bituma mwese mugera ku bumenyi. 21Nuko rero sinabandikiye ko mutazi ukuri, ahubwo nabandikiye ko mukuzi kandi ko nta cyitwa ikinyoma gikomoka ku kuri.
ZABURI (Zab 96 (95), l-2a, 11-12a, 12b-13a)
Inyik/ Ijuru niryishime, kandi isi nihimbarwe
Nimuririmbire Uhoraho indirimbo nshya,
isi yose niririmbire Uhoraho!
Nimuririmbire Uhoraho, musingize izina rye.
Ijuru niryishime kandi isi nihimbarwe!
Inyanja niyorome, n’ibiyirimo byose!
lmisozi nisabagire kimwe n’ibiyisesuyeho byose.
Ibiti byose by’ishyamba nibivugirize impundu icyarimwe,
mu maso y’Uhoraho kuko aje,
kuko aje gutegeka isi.
IBANGONDIRIMBO RIBANZIRIZA IVANJILI (Yh 1, 14.12)
Alleluya Alleluya.
Jambo yigira umuntu abana natwe.
Abamwakiriye bose,
yabahaye ububasha bwo guhinduka abana b’Imana.
Alleluya.
IVANJILI
+ Intangiriro y’Ivanjili ntagatifu uko yanditswe na Yohani (Yh 1, 1-18)
1Mu ntangiriro Jambo yariho, kandi Jambo yabanaga n’lmana, kandi Jambo akaba lmana. 2Ubwe mu ntangiriro yabanaga n’lmana. 3Ni we ibintu byose bikesha kubaho, nta n’ikiremwa na kimwe cyabayeho bitamuturutseho. 4Yari asanzwe yifitemo ubugingo, kandi ubwo bugingo bukaba urumuri rw’abantu. 5Nuko urumuri rumurika mu mwijima, ariko umwijima wanga kurwakira.
6Habayeho rero umuntu woherejwe n’Imana, izina rye rikaba Yohani. 7Yazanywe no kuba umugabo wo guhamya iby’urwo rumuri, kugira ngo bose bamukeshe kwemera. 8Si we wari ururnuri, ahubwo yari umugabo uhamya iby’urwo rumuri.
9Jambo ni we wari urumuri nyakuri, rumurikira umuntu wese uza kuri iyi si. 10Yari mu isi, kandi isi yabayeho ku bwe, ariko isi irarenga ntiyamumenya. 11Yaje mu bye, ariko abe ntibamwakira. 12Nyamara abamwakiriye bose, yabahaye ububasha bwo guhinduka abana b’Imana, abo ni abemera Izina rye. 13Ntibavutse ku bw’amaraso cyangwa ku bushake bw’umubiri, cyangwa se ku bushake bw’umuntu, ahubwo bavutse ku bw’Imana. 14Nuko Jambo yigira umuntu maze abana natwe, kandi twibonera ikuzo rye, ikuzo Umwana w’ikinege akomora kuri Se, akaba asendereye ubuntu n’ukuri.
15Yohani yabaye umugabo wo guhamya ibimwerekeyeho, maze arangurura ijwi avuga ati «Nguyu Uwo navuze nti “Uje ankurikiye aranduta, kuko yariho mbere yanjye.”» 16Kandi twese twahawe ku busendere bwe, tugirirwa ubuntu bugeretse ku bundi. 17Uko Amategeko yatanzwe anyuze kuri Musa, ni na ko ubuntu n’ukuri byatugejejweho binyujijwe kuri Yezu Kristu. 18Nta wigeze abona Imana na rimwe ; Umwana w’ikinege uba muri Se, ni We wayimenyekanishije.


text:
Mu buzima usigaje kubaho ukwiye kumenya guhitamo
Icyerekezo cy’ubuzima bwacu giterwa n’amahitamo dukora. Mu buzima hari amahitamo y’ingezi, ariko hari amwe adusaba gutanga ikiguzi, kuko aba agiye gutuma ubuzima bwacu buba ubundi.
Iyo uruhinja ruvutse ruba rwinjiye mu buzima bushya. Rukiri mu nda, ruhora ruryamye, rugasinzira umwanya munini, rukikorera imyitozo ngoramubiri mike. Hanyuma umusi umwe uwari urutwite akavuga ngo : « Birarangiye ! Sohoka ! » Ubwo uruhinja rukaba rutangiye ubuzima bushya. Rwisanga mw’isi irimo umucyo mwinshi, hakonje, hanyuma umuntu akarukubita urushi ku kabuno. Nuko rukarira, ubuzima bushya bukaba buratangiye.
Kandi iyo mpinduka ntacyo uruhinja ruba rufite icyo ruyivugaho, kuko nta nama rubanza kugishwa mbere yo guhindurirwa aho kuba. Guhera aho, ubuzima bukomeza gusaba amahitamo, ariko umuntu akaba ariwe yihitiramo iyo yabaye mukuru.
Icyerekezo cy’ubuzima giterwa n’amahitamo y’umuntu !
Mu buzima nzaba iki ?Nziga cyangwa se ntabwo nziga? Ninde tuzubakana urugo ? Nzatura he?
Hari abavuga ko ubuzima bw’umuntu buba bwarateguwe mbere yuko abubamo, nibyo ahitamo bikaba nubundi ariko byari biteganijwe. Jyewe ntabwo ariko mbyemera. None se ubwo iyo hari ubuzima icumi imbere y’umuntu kandi agomba guhitamo bumwe gusa?
Kera nifuzaga kuzajya mfasha abantu gukora imyitozo ngororamubiri. Nyuma maze gukura, nitegura gukora itangazamakuru. Ariko muri jye mu ndiba y’umutima nkibona ndi umushumba w’itorero..
Naje gukurikiza iryo jwi ryo mu mutima.
Nari gushobora guhitamo gukora itangazamakuru cyangwa imyitozo ngororamubiri kandi nabwo nari gukorera Imana. Ariko ntabwo ariwo mugambi Imana yari imfiteho. Hari abandi Imana yahaye gukora itangazamakuru. Iyo bagerageza kuba abashumba, bari kuba batakaje umurongo Imana yabateguriye.
Icyo aba ari igihe cyo guhitamo gikomeye. Hari abahusha impamvu Imana yabaremeye. Kuri bo, amafaranga, uburyo, aho gutura biza imbere y’ubushake bw’Imana.
Ni gute umuntu yamenya umugambi w’Imana ku buzima bwe?
Hari abamenya icyo bazakora kuva bakiri bato. Bigasa nkaho biri muri bo. Ariko ku bandi hari ababimenya bamaze gukura. Ibyo byombi ni byiza, gusa icyangombwa ni ukwitegura aho uba uri hose, ugasohoza icyo Imana yakuremeye.
Uzi icyo Dawidi yakoraga mbere yo kuba umwami ? Yari impunzi, ayoboye abasirikare b’inyeshamba mu butayu. Hanyuma se mbere yaho? Yari umugwanyi w’imbaraga. Mbere yaha nabwo yari umushumba w’intama.
Igihe Dawidi yari umwungeri, ntabwo yatakazaga umwanya asinziriye musi y’igiti. Kuri we, utwo dutama twa se yari aragiye twari nk’abantu. Biratangaje iyo urebye uburyo Dawidi yitaga kuri izo ntama.
Muri iyo misi Dawidi yitozaga kuba umugwanyi. Ndakeka ko n’inyoni zatinyaga agace Dawidi yaragiriragamo kubera ko yaziteraga amabuye iyo zishatse kwegera udutama twe.
Ndetse n’intare hamwe n’idubu ntabwo zatinyukaga kubera ko umugwanyi wacu yarindaga umukumbi we ikibi cyose. Dawidi ntabwo yari azi ko yiteguriraga kugwanya igihangange nka Goliyati! Igihe yitaga ku dutama twe, ntabwo yari azi ko arimo yitegura kuragira igihugu cyose. Yakoraga neza mu gihe cye no mu mwanya yabaga arimo.
Hari bamwe bavuga ngo: « Yego, nimenya icyo Imana ishaka nzagikora neza ! » Oya, ntabwo ariko bimeze; ahubwo nudakora ibiri imbere yawe n’umutima wose ndetse n’umwete wose, birashoboka ko no mubyo Imana iguhamagarira gukora utazitwara neza.
Umusi waje kugera ubwo Dawidi yagombaga gukora ihitamo ryari guhindura ubuzima bwe: Kwica Goliyati cyangwa kumutinya agahunga.
Ninde wubaha Uwiteka? Azamwigisha inzira akwiriye guhitamo. Umutima we uzaba mu mahoro, urubyaro rwe ruzaragwa isi.
Zaburi 25 : 12-13
Twibuke ko Dawidi yari yararwanye n’intare hamwe n’idubu mbere yo kugwana na Goliyati. Tugerageze kwibaza uburyo Goliyati yari ameze. Umugabo ukubye abandi kabiri mu bunini akavugira mu ruhame asaba uwo bagwana. Rwari urugamba rutoroshye kuri Dawidi.
Tumenye igihe cyacu tukibemo
Dawidi yari ashoboye kuvuga ngo : « Ndi umwungeri. Ndacyari na muto. Nta nubwo ari urugamba rwanjye! » Ariko nicyo yari yaravukiye ! Yari afite impamvu nyinshi zamubuza kugwanya Goliyati. Ariko yirengagije ibindi byose yemera guhangana na Goliyati. Hanyuma ubuzima bwe bwinjira mu mpamvu Imana yari yaramuremeye kubera ihitamo rye. Ndibaza niba Dawidi yari gukomeza kuvugwa iyo ajya kureka iki gihe kikamucika agatinya guhangara Goliyati…
Dukora amahitamo menshi mu buzima, ariko hari ayaruta ayandi gukomera.
Hari amahitamo atuza imbere. Ntitukavuge ko tukiri bato cyangwa dushaje. Ese turaza kumvira Yesu cyangwa se turihisha mu nguni duhunge umuhamagaro Imana iduhamagara?
Amahitamo dukora ni ayo ingenzi cyane
Nawe se mu guhitamo uwo mugomba kubakana urugo, cyangwa umuhamagaro w’ubuzima bwawe, aho ugomba gutura, uraza kubaha Imana cyangwa urazana izindi mpamvu zawe?
Icyerekezo cy’ubuzima bwacu giterwa n’amahitamo dukora. Mu buzima hari amahitamo y’ingezi, ariko hari amwe adusaba gutanga ikiguzi, kuko aba agiye gutuma ubuzima bwacu buba ubundi.
Gutegeka kwa kabiri 30 : 19-20
Uyu musi ntanze ijuru n’isi ho abahamya bazabashinja, yuko ngushyize imbere ubugingo n’urupfu, n’umugisha n’umuvumo. Nuko uhitemo ubugingo, ubone kubaho n’urubyaro rwawe. Ukunde Uwiteka Imana yawe uyumvire uyifatanyeho akaramata kuko ariyo bugingo bwawe no kurama kwawe. Kugira ngo ubone kuba mu gihugu Uwiteka yarahiye ba Sekuruza banyu, Aburahamu na Isaka na Yakobo ko azabaha.
Inyigisho ya David Porter


text:
Urusenda ni ikiribwa cyamamaye ku isi yose. Uretse kuba rubarirwa mu ndyoshyandyo ndetse rufasha mu kongera ubushake buhagije bwo kurya, urusenda rugirira umubiri akamaro gakomeye aho rutuma imyanya imwe n’imwe yo mu kanwa no mu gifu ikora neza ndetse n’igogora ry’ibiryo rikagenda neza.
Bijya binavugwa ko umuntu ufite amibe n’ikibazo cyo mu mara (intestine worms) bamutegeka kurya urusenda. Urusenda kandi rutangirwa n’ubuhamya ko rutera akanyabugabo. Urusenda kandi rukoreshwa no mu kwica udukoko dutandukanye dutera indwara mu bihingwa. Urusenda rushobora kuribwa rukiri rubisi cyangwa rwumye. Rushobora no gukoreshwa nka salade nk’urwo bita sweet pepper (urusenda ruryohera), bashobora ku ruteka cyangwa rugakorwamo ibindi bintu bitandukanye (hot pepper, ketchup, imiti n’ibindi). Umusaruro w’urusenda ku rwego mpuzamahanga, nk’uko imibare yatanzwe na FAO (Ishami ry’umuryango w’Abibumbye ryita ku biribwa) yerekana ko Ubushinwa bufite umwanya wa mbere ku rwego mpuzamahanga mu guhinga urusenda no kurucuruza.
Bimwe mu bigize urusenda bishobora kugirira umubiri akamaro ni ku magarama 100 y’urusenda agizwe na garama 74 z’amazi, ibitera imbaraga KJ 395, 94 by’umunyungugu wa Kalisiyumu, garama 4.1 za poroteyine, garama 2.3 by’ibinyamavuta, garama 18 za carbohydrate, amagarama 6 y’umunyungugu wa Fibure, amagarama 50 ya Kalisiyumu, 101 y’umunyungugu wa Manyeziyumu na Fosifore, amagarama 2.9 y’umunyungugu wa Feri, amagarama 7.14o za Beta (B), amagarama 0.2 ya Carotene, 0,25 garama za Thiamin, amagarama 20 ya riboflavin na garama 121 za ascorbic acid. Nk’uko bitangazwa n’urubuga Rwanda Horticulture Development Authority (Rhoda) ubu isigaye ibarizwa muri NAEB (National Agriculture Export Board) ngo urusenda rugizwe n’ibyubaka umubiri byinshi. Iyo akaba ariyo mpamvu rukwiye kwitabwaho cyane. Bakomeza bavuga ko amoko y’urusenda ari menshi ariko ku masoko mpuzamahanga hakaba hakunzwe cyane ubwoko bwa California wonder, Yolo wonder, Emirald giant, Bird’s eye.
Imiterere y’urusenda
Urusenda ni igiti gishobora gukura kikaba cyagera kuri metero 2 z’uburebure. Gifite amababi menshi kandi kikaba gishobora kwera kabiri mu mwaka. Urusenda ruri mu bwoko bw’ibinyamisogwe. Ubwoko bw’umusogwe bwigaragaza bukurikije ubwoko bw’urusenda, kuko hari uruba icyatsi, umutuku, umuhondo n’andi mabara atandukanye. Urusenda rwo mu bwoko bwa Chili (Bushari) ni urusenda rwihuta mu mikurire yarwo, indabo zarwo ziba ziri hamwe ari umweru ndetse rukagira imisogwe miremire ireshya na santimetero 2 kugeza kuri 16 rukaba rutukura. Bene urwo rusenda rushobora kuribwa ari icyatsi kibisi cyangwa rwumishijwe.
Kubirebana n’aho urusenda rukunda, ngo rushobora guhingwa mu Rwanda hose ukurikije ubwoko bwarwo n’imiterere y’ikirere. Gusa ngo umuhinzi agomba kwita cyane ku bushyuhe buri hagati ya dogere 15 na 25 ndetse n’ubutumburuke bugera kuri metero 2000. Imvura igomba kuba iri hagati ya milimetero 600 na 900. Urusenda rushobora kwera ku butaka bwose ariko ubwo butaka bugomba kuba butarimo amazi menshi kandi bufite imyunyungugu ya ngombwa. Ibyo bikiyongeraho kuba bukize ku ifumbire y’imborera. Ubusharire (pH) bw’ubutaka bugomba kuba buri hagati ya 5.5 na 6.8.
Ku bijyanye n’ifumbire, urusenda rukenera ifumbire y’imborera, iboze neza ingana na toni 10 kuri hegitari imwe (10T/ha). Ifumbire mvaruganda yo ikoreshwa ku buryo bwa kilogarama 250 kuri hegitari TSP (Triple Super Phosphate) batera iyo urusenda rumaze kugira santimetero 15. Urusenda kandi rukenera ibiro 100 bya kilogarama ya CAN (Calcium Ammonia Nitrate) nyuma y’ukwezi rugakenera ibiro 200 kuri hegitari bya CAN.
Igihe cyo gutera urusenda
Kimwe n’ibindi bihingwa bica mu buhumbikiro, ingemwe z’urusenda zitegurwa muri Kamena. Gutera izo ngemwe bikorwa mu kwezi kwa Nzeri n’Ukwakira. Kubirebana n’uburyo bwo gutubura ingemwe, umuhinzi abanza Kwinaza. Aho yinariza urusenda hagomba gutegurwa neza nk’uko bigomba ku zindi mboga zibanza kunyuzwa mu buhumbikiro.
Mu buhumbikiro urusenda ruterwa kuri santimetero 20 hagati y’umurongo n’undi. Ubuhumbikiro kandi bugomba gutwikirwa kugira ngo burindwe imvura n’izuba. Na none kandi, ubuhumbikiro bushobora gukurwaho ibirindazuba mbere ho icyumweru kimwe ngo imbuto zigemurwe. Ubundi buryo bwo gutubura ingemwe ni ubwo bita Kugemura. Urusenda rugemurwa nibura rumaze kugira amababi 8 kugeza ku 10. Urusenda rugemurwa hashize iminsi iri hagati y’iminsi 30 na 40. Kugemura kandi, hatoranywa ingemwe zimeze neza, zikomeye. Kugemura bikorwa mu gitondo izuba ritarava cyangwa nimugoroba rimaze kurenga.
Uburyo bwa gatatu bwo gutubura ingemwe ni ubujyanye no gutegura umurima. Umurima ugomba gutegurwa neza nta rwiri rubonekamo, uhinze neza kugeza nibura kuri santimetero 30. Uwo murima ushyirwamo ifumbire umuhinzi yitwararitse ingero zifumbire zikwiriye.
Uburyo bukoreshwa mu gutera urusenda
Urusenda ruterwa kuri santimetero 40 hagati y’ngeri n’indi cyangwa hagati y’igiti cy’urusenda n’ikindi. Iyo umuhinzi ateye atanyujije mu buhumbikiro ni santimetero 30 hagati y’ingemwe n’indi. Ruterwa kuri santimetero 60 hagati y’umurongo. Urutanyujijwe mu buhumbikiro ni santimetero 70 hagati y’umurongo n’undi. Mu murima wa hegitari 1, hahingwamo ingemwe ziri hagati y’ibihumbi 50.000 na 80.000.
Ikintu gikwiye kwitonderwa mu gutera urusenda, ngo ni uko rudahingwa hamwe n’ibindi binyamisogwe. Ku birebana n’iminsi rwerera, ngo ubusanzwe nyuma y’iminsi 6 kugeza kuri 21, umumero w’urusenda uba watangiye kugaragara. Nyuma y’iminsi 60 kugeza kuri 90, ururabo narwo ruba rutangiye kuboneka. Imisogwe itangira kuboneka nyuma y’ibyumweru 4 kugeza kuri 5 nyuma y’aho ururabo rubonekeye. Urusenda ruba rweze neza hagati y’amezi 2.5 kugera kuri 3.
Indwara n’ibyonnyi
Urusenda rukunze kwibasirwa n’indwara y’Uruhumbu, iterwa n’agahumyo kitwa Peronospora tabacina. Ibimenyetso by’iyo ndwara ni uko ibibabi bizaho utudomo tujya kuba umukara dutwikiriwe n’uruhumbu rujya kuba umweru. Iyo ndwara ikunda gufata igihingwa kiri mu buhumbikiro. Irwanywa hakoreshejwe umuti witwa Ferban na Zineb. Indi ndwara n’iyitwa Antarakinose, iterwa n’agahumyo kitwa gloeosporium piperatum. Ni indwara ifata ibice byose cyane cyane ahakomeretse. Ibimenyetso biba byerekana ko ahafashwe huma nyuma hakabonekamo utudomo tw’umukara. Nyirabayazana w’iyo ndwara ni igihe hatewe imbuto zakomotse ku gihingwa kirwaye. Kuyirwanya nta kundi uretse guhinduranya ibihingwa mu murima ndetse no gutera imbuto zitarwaye. Ibyo bikiyongeraho gutera umuti nka Zineb, Naban, Ziram na Maneb.
Naho indwara ya Virusi igaragazwa n’ibimenyetso by’ibibabi n’imisogwe y’urusenda bihinduka umuhondo bikazaho utubara tujya kuba icyatsi cyijimye. Kuyirwanya ni uko igihingwa cyafashwe kigomba gukurwa mu bindi, kigatwikwa, kigashyirwa kure y’umurima uhinzwemo urusenda. Naho kurwanya udusimba dufata urusenda ngo ni ugukoresha imiti ya Malathion cyangwa Dimethoate.
Amateka y’urusenda
Bivugwa ko urusenda rwaturutse hagati mu majyepfo y’Amerika. Aho habonekaga ubwoko bugera muri 25. Ubundi muri Mexique niho hari inkomoko y’urusenda ruto rw’umutuku rukunze kuboneka mu gihugu cy’u Rwanda. Urusenda rwageze muri Afurika ruzanywe n’abacuruzi b’abacakara bari bavuye mu bihugu bya Karayibe no mu burengerazuba bw’Ubuhinde.
Umurumbuko w’Urusenda uboneka ngo iyo ruhinzwe neza ku buryo bwa kijyambere aho rushobora gutanga umusaruro ungana na toni 15 kuri hegitari 1. Imirimo yo gusarura ishobora gukorwa mu gihe cy’amezi ane kugeza kuri atandatu. Rusarurwa hakoreshejwe amaboko, rugashyirwa mu kintu gitunganyijwe neza. Ni byiza gushyira umusaruro mu gikoresho cya palasitike. Naho kuruhunika, urusenda rushobora kubikwa igihe kingana n’ibyumweru bitanu ahantu hari ubushyuhe bwa dogere 4 n’ubuhehere bugera kuri 95% naho urusenda rutunganyijwe (ruseye) rushobora kubikwa igihe kirekire.
source:orinfor
Uko bahinga urusenda
Labels: ubuhinzi


text:
Abahagarariye Umuryango FPR Inkotanyi mu tugari 60 tugize akarere ka Kirehe bahawe telefoni zikoresha itumanaho ritishyurwa, bishimira ko zigiye kubafasha kunoza inshingano zabo.
Abazihawe bemeza mu mpera z’icyumweru gishize ko zizabafasha gutangira amakuru ku gihe no kumenya ku buryo bwihutse amakuru y’umuryango umunsi ku munsi.
Muzungu Gerard, Uhagarariye FPR Inkotanyi mu karere ka Kirehe, ayavuze ko izi telefoni zitezweho gufasha abahagarariye umuryango mu tugari kuzuza inshinganzo zabo mu buryo bunoze.
Agira ati “Twurashaka ko habaho ubufatanye, kwihutisha ibikorwa kandi hatabayeho uvunisha mugenzi we. Bagiye bagaragaza imbogamizi kenshi ariko ubu twiyezeye ko izi telefoni zizafasha abo mu tugari gutangira amakuru ku gihe, kumenya vuba ibikorwa bigezweho no kubigeza ku banyamurwango ku buryo bworoshye.”
Yakomeje ahamya ko ubufatanye no gukorera ku ntego y’iterambere, ry’ibiteganywa muri Manifesto ya FPR Inkotanyi mu myaka 7 iri imbere bizagerwaho.
Abahawe telefoni babwiye Imvaho Nshya ko baruhutse amafaranga batakazaga mu guhamagaza telefoni zisanzwe, ingendo bakoraga bajyanye ubutumwa, n’umwanya byabatwaraga.
Nduwayezu Jean Bosco wo mu kagari ka Rugoma, mu murenge wa Nasho, yagize ati “Kuvugana n’abayobozi ku rwego rw’imirenge n’abayobozi mu nzego bwite za Leta byadutwaraga amafaranga menshi cyane, tukikora ku mifuka yacu, ariko ubu kuba izi telefoni duhawe zifite kodi ku buryo tuzajya tuvugana n’abo tuyoborana mu nzego zo hasi nta mafaranga agenda bizadufasha cyane. Bizatworohera gukora ibintu ku gihe, gutanga amakuru, tuzanaruhuka ingendo twakoraga n’amaguru.”
Bagaragaza Gerard wo mu kagari Rugarama, umurenge wa Kigina na we ati “Hari ubutumwa bwaturukaga ku karere kubugeza mu midugudu bikangora. Ariko ubu ubwo bampaye telefoni ifite Code, kuvugana n’abayobozi b’imidugudu bizanyorohera kandi n’abo ku murenge bizanyorohera kubabaza amakuru yaturutse ku karere.”
Depite Mujawamariya Berthe wari witabiriye iyi nteko rusange yashimiye abanyamuryango ba FPR Inkotanyi mu karere ka Kirehe batekereje guha abahagarariye umuryango mu tugari uburyo bw’itumanaho kuko bizoroshya imikoranire.
Mu nama y’inteko rusange y’umuryango wa FPR Inkotanyi mu karere ka Kirehe, higiwe hamwe ibikorwa bizajya muri Manifesto ya 2017/2024, byibanze ku kwegereza abaturage serivisei mu midugudu n’utugari, no kongerera ubushobozi izi nzego, kongera imbaraga mu buhinzi n’ubworozi.
Hari kandi gukaza ingamba z’umutekano, gusobanurira abaturage amategeko, kubaka kaminuza yigisha iby’ubuvuzi, gushyira imbaraga mu bukerarugendo, kunoza serivisi zo gufasha abatishoboye, kurandura imirire mibi, kwimakaza gahunda ya Ndi umunyarwanda, kwegereza baturage ubuvuzi n’uburezi mu tugari n’imidugudu no gushimangira gahunda ya He For She, igamije gushyigikira abagore, na byo bizibandwaho.
Ambasaderi w’u Bubiligi mu Rwanda, Arnout Pauwels ari kumwe n’Umujyanama wa Ambasade mu bya gisirikare mu Rwanda, Lt Col Alain Lambert, bakiriwe na Minisitiri w’Ingabo z’u Rwanda, Gen James Kabarebe (...)
Minisiteri y’Umuco na Siporo, ivuga ko ahabereye ibikorwa by’ubutwari hagiye gushyirwa ibimenyetso biharanga, kugira ngo amateka y’aho ahabwe agaciro n’Abanyarwanda. Mu kiganiro n’abanyamakuru (...)
Urwego rw’igihugu rushinzwe imfungwa n’abagororwa (RCS) rurishimira ko ku nshuro ya mbere abana bafungiye muri gereza y’abana ya Nyagatare bakoze ibizamini bya Leta bisoza amashuri abanza n’icyiciro (...)
Polisi y’u Rwanda ikorera mu karere ka Kicukiro yafatanywe kashe 39 zitandukanye umunyeshuri witwa Tuyishime Bernard wiga ibijyanye no gukora amazi mu Ishuri ry’Ubumenyingiro IPRC-Kicukiro. Izi (...)
Ku wa mbere ushize nibwo ikigo cy’igihugu cy’uburezi REB, cyamuritse amanota y’ibizamini bya Leta by’amashuri abanza ndetse n’icyiciro cya mbere cy’ayisumbuye. Abanyeshuri bakoze ibizami bisoza (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Akarere ka Nyamasheke karashimirwa aho kageze gashyira mu bikorwa imihigo
Intara y’Uburengerazuba irishimira aho akarere ka Nyamasheke kageze gashyira mu bikorwa gahunda y’imihigo y’umwaka wa 2012-2013 kandi ngo n’ahakiri imbogamizi, akarere gafite ingamba zo kubikemura.
Mu mihigo 84 akarere ka Nyamasheke kasinyanye na Perezida wa Repubulika, imyinshi muri yo igeze ahashimishije mu kuyishyira mu bikorwa; nk’uko bitangazwa na Nyamaswa Rukundo Emmanuel, ushinzwe guhuza gahunda z’iterambere ry’Uturere mu Ntara y’Uburengerazuba.
Umuyobozi w’akarere ka Nyamasheke, Habyarimana Jean Baptiste na we atangaza ko nta shiti akarere ayoboye gahagaze neza ku buryo bizera ko imihigo myinshi bazayesa 100%.
Uyu muyobozi ariko avuga ko hari ahakenewe ubukangurambaga bw’umwihariko mu baturage nka gahunda yo gutura ku midugudu ndetse no kwitabira ubwisungane mu kwivuza.


text:
Libiya: 26 ntibahiriwe no guhunga Afurika berekeza i Burayi
Amakuru aturuka mu gihugu cya Libiya, aratangaza ko abantu 23 bakomoka muri Somaliya na 3 bakomoka muri Eritereya, baguye mu mpanuka y’imodoka ubwo bageragezaga kwerekeza ku mugabane w’u Burayi, banyuze muri Libiya.
Amakuru dukesha igitangazamakuru africareview, atangaza ko aba bitabye Imana, biganjemo abagore n’abana, bashatse kunyura i Tripoli, umurwa mukuru wa Libiya, aho bizeraga ko nyuma yo guca mu butayu bwa Libiya, bambukana amazi magari bityo bakajya gushaka ubuzima ku mugabane w’u (...)
Amakuru aturuka mu gihugu cya Libiya, aratangaza ko abantu 23 bakomoka muri Somaliya na 3 bakomoka muri Eritereya, baguye mu mpanuka y’imodoka ubwo bageragezaga kwerekeza ku mugabane w’u Burayi, banyuze muri Libiya.
Amakuru dukesha igitangazamakuru africareview, atangaza ko aba bitabye Imana, biganjemo abagore n’abana, bashatse kunyura i Tripoli, umurwa mukuru wa Libiya, aho bizeraga ko nyuma yo guca mu butayu bwa Libiya, bambukana amazi magari bityo bakajya gushaka ubuzima ku mugabane w’u Burayi.
Ambasaderi wa Somaliya muri Libiya, Abdigani Mohamed Wa’ays, yatangaje ko iyi kamyo yari itwaye aba bantu 120 ndetse n’imifuka ya Sima, yarenze umuhanda kubera umuvuduko no kuba ipakiye birengeje urugero, bituma iyo mpanuka ihitana ubuzima bwa bamwe mu bari bayirimo.
Yakomeje agira ati “Nyuma y’aho inzego z’umutekano muri Libiya zitahuriye ko aba batoroka umugabane w’Afurika bakoreshaga imodoka zitwaye ibyatsi bakishamo, ubu basigaye bakoresha imifuka ya sima kugira ngo polisi itabatahura.”
Abaturage batandukanye bakomoka mu bihugu byo mu majyarugu ya Afurika no mu ihembe ryayo, bavuga ko bahungira ku mugabane w’u Burayi, kubera ibibazo by’inzara ndetse n’intambara, ariko kugerayo ugasanga bibagora kuko abenshi barohama mu nyanja ya Mediterane (Mediterranean Sea).
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Ibikoresho :
Ifarini
Isukali y’ifu( sucre en poudre)
Igi 1
Amavuta ya beurre garama 125
Confiture ya fraise( inkeri) agakombe 1ka garama 300
Umunyu muke cyane nk’agace k’akayiko gato
Uko bikorwa :
Vanga ibikoresho byose mu gisorori
Bimaze kuba nk’ubugari kora ikibumbe cya byose ugishyire muri frigo kimaremo amasaha 2
Cana ifiru ku muriro ufite ubushyuhe bwa degre 170 z’ubushyuhe
Muri wa bwa bugari koramo amabiscuit ushaka uyahe forme ushaka ukoresheje iforumu
Bishyire mu ifuru bimaremo iminota itanu
Bireke bihore mbere yo kubifungura
Bisuits zifashishwa mu kwizihiza noheri
Ibikoresho :
Labels: guteka, ifunguro ribanza, igikoni


text:
Iri tsinda ry’ abasenateri ryabisabye abaturage ku wa Gatandatu tariki ya 24 Nzeri 2016, ubwo bakoranaga umuganda rusange usoza ukwezi, mu Murenge wa Gataraga uherereye mu Karere ka Musanze.
Abasenateri bibukije abaturage batuye muri aka karere ko bakwiye kurangwa n’isuku aho bava bakagera ndetse ko akarere kabo kadashobora kuva ku mwanya wa nyuma ngo kaze ku wa mbere mu mihigo mu gihe ubwabo n’abana babo bakigaragarwaho isuku nke ku mibiri.
Visi Perezida wa Sena y’u Rwanda ,Fatou Harerimana yagize ati “ Ndagira ngo tuganire duhereye kuri gahunda y’isuku kuko ntitwaba aba mbere tugifite isuku nke. Ese reka mbabaze Kuki abana bacu bajya ku ishuri badakarabye cyangwa barwaye amavunja?”
Yakomeje asaba aba baturage guhindura imyumvire bahereye ku kibazo cy’isuku bakajyana n’icyerekezo basabwa kugira ngo n’akarere kabo na ko kazabashe kuba aka mbere mu mihigo.
Umuyobozi w’Akarere ka Musanze, Musabyimana Jean Claude, yashimangiye ko kuba akarere ayoboye karaje inyuma mu mihigo, nta wundi byakwitirirwa uretse abagatuye kuko ari bo bafite mu biganza kuba kashyira mu bikorwa ibyo kiyemeje gukora kakanarenzaho.
Yagize ati “ Kuba hakiri abaturage batagira isuku ku mubiri n’aho batuye ngo banayigirire abana babo, biri mu bikidindiza akarere kacu kuko amahirwe yo kugira ubutaka burumbuka yiyongeraho n’ayo bagenerwa muri gahunda za Leta ariko ntibayakoreshe uko bikwiye.”
Yakomeje avuga ko ubuyobozi buzaharanira gukomeza kongera ibikorwa by’iterambere birimo imihanda, amazi meza n’amashanyarazi ndetse no gukangurira abaturage kurangwa n’isuku ariko ko na bo bagomba kumva ko iyo akarere kabaye aka nyuma bititirirwa umuyobozi wako wenyine, ahubwo ko nabo bibageraho.
Nyuma y’uko abaturage bakanguriwe kwita ku isuku, bemereye ubuyobozi ko bagiye guhinduka mu buryo bugaragarira buri wese kugira ngo akarere kabo na ko kaze mu myanya ya mbere mu kwesa imihigo kiyemeje.
Umuturage utarashatse ko izina rye ritangazwa yagize ati “Kuba batubwiye ko n’isuku nke itugaragaraho iri mu bituma tutesa imihigo nk’uko bikwiye, ubu tugiye kuyitaho tuzarebe ko nibura natwe umwaka utaha akarere kacu kazaza mu Turere twa mbere.”


text:
mar.
02
nov.
2010
ISOMO RYA MBERE
Isomo ryo mu gitabo cy’Ubuhanga (Buh 11, 23-26;12, 1-2)
11,23Nyagasani, ugirira bose impuhwe kuko ushobora byose, ukirengagiza ibyaha by’abantu ugira ngo babone kwisubiraho. 24Ukunda ibiremwa byose kandi nta na kimwe uhigika mu byo waremye, kuko iyo ugira icyo wanga muri byo utari kwirirwa ukirema. 25None se ni ikihe kiremwa cyari kubaho, utabishatse? Cyangwa se ni ikihe cyari kurokoka utakibeshejeho? 26Utuma byose birokoka kuko ari ibyawe, wowe Mugenga w’ubugingo, 12.1kandi n’umwuka wawe uzira gushanguka, uri mu biremwa byose. 2Bityo ugenda buhoro buhoro uramira abaguye, ukababurira ubibutsa ibibatera gucumura, kugira ngo bigobotore ikibi maze bakwemere, Nyagasani.
ZABURI (Zab 145 (144),1-2,8-9,10-11, 13c-14)
Inyik/ Ikuzo ry’Imana ni ukubaho kwa muntu!
Mana yanjye, mwami wanjye nzakurata,
nzasingiza izina ryawe iteka ryose.
Buri munsi nzagusingiza,
nogeze izina ryawe iteka ryase.
Uhoraho ni umunyampuhwe n’umunyaneza,
Atinda kurakara kandi akagira urugwiro.
Uhoraho agirira bose ibambe,
maze imbabazi ze zigasakara ku biremwa bye byose.
Uhoraho, ibiremwa byawe byose nibijye bigushima,
abayoboke bawe bagusingize!
Bazarate ikuzo ry’ingoma yawe,
batangaze ubushobozi bwawe.
Uhoraho ni mutabeshya,
akaba indahemuka mu byo akora byose.
Uhoraho aramira abagwa bose,
abunamiranye akabaha kwemarara.
ISOMO RYA KABIRI
Isomo ryo mu ibaruwa ya kabiri Mutagatifu Pawulo Intumwa yandikiye Abanyatesaloniki (2Tes 1, 11-12 ; 2,1-2)
Bavandimwe, 1.11tubasabira iteka kugira ngo Imana yacu ibahe gutunganya ibyo yabatoreye, kandi ngo ku bubasha bwayo ibahe gukora ibyiza byose mwiyemeje, mugire n’ukwemera kwigaragaza mu bikorwa. 12Bityo izina rya Nyagasani Yezu rizakurizwe muri mwe, namwe muri We, mubikesha ubuntu bw’Imana yacu n’ubwa Nyagasani Yezu Kristu. 2,1Bavandimwe, ku byerekeye amaza y’Umwami wacu Yezu Kristu no ku byerekeye uko tuzakoranira iruhande rwe, hari icyo twabasaba: 2muramenye ntimugahagarike imitima vuba, ngo muce igikuba mubitewe na bamwe biha kubemeza ko umunsi wa Nyagasani waba wageze, bitwaje ubuhanuzi batugerekaho n’andi magambo tutigeze tuvuga, cyangwa se amabaruwa ngo twaba twaranditse.
IBANGONDIRIMBO RIBANZIRIZA IVANJILI (Yh3,16)
Alleluya Alleluya.
Koko Imana yakunze isi cyane,
bigeza aho itanga Umwana wayo w’ikinege.
Umwemera wese agira ubugingo bw’iteka.
Alleluya.
IVANJILI
+ Amagambo yo mu Ivanjili ntagatifu uko yanditswe na Luka (Lk 19, 1-10)
Muri icyo gihe, 1Yezu ageze i Yeriko yahuranya umugi. 2Nuko haza umugabo witwa Zakewusi, yari umutware w’abasoresha akaba umukungu. 3Agerageza kubona Yezu uwo ari we ariko ntiyabishobora, kubera imbaga y’abantu kandi akaba yari mugufi. 4Arirukanka abacaho maze yurira igiti cy’umuvumu, agira ngo abone Yezu wari ugiye kunyura aho. 5Yezu ahageze yubura amaso aramubwira ati «Zakewusi, manuka vuba kuko ngomba gucumbika iwawe uyu munsi.» 6Nuko amanuka bwangu, amwakirana ibyishimo. 7Ababibonye bose barijujuta, baravuga bati: «Yagiye gucumbika ku munyabyaha!» 8Nuko “Zakewusi yegera Nyagasani aramubwira ati: «Rwose Mwigisha, kimwe cya kabiri cy’ibyo ntunze ngihaye abakene; niba kandi hari uwo nahuguje, ndamusubiza ibye incuro enye.» 9Yezu ni ko kuvuga ati «Uyu munsi umukiro watashye muri iyi nzu, kuko uyu nawe ari umwana wa Abrahamu. 10Koko rero, Umwana w’umuntu yazanywe no gushaka no kurokora ibyazimiye.»


text:
dim.
12
août
2012
1. Isomo rya mbere riratwereka Umuhanuzi Eliya uhunga Umwamikazi Gezabele washakaga kuzana muri Israheli Imana z’abasekuruza be cyane cyane Behali. Kubera gutotezwa n’uwo mwamikazi Eliya arahunze, maze agera aho yumva atagishoboye gutera icumu kubera umunaniro, inzara, inyota, ukwiheba no kumva asigaye wenyine nta muntu n’umwe ushobora kumuba hafi. Ntabwo yihebye kugera ubwo yakumva yakwiyahura nka Yeremiya cyangwa se Yobu, ariko ageze kure, akeneye ubufasha bwa ya Mana yemeye kubera intumwa, akaba ariyo yamutumye none ubwo butumwa bukaba bumugejeje mu bibazo no mu bihe by’akababaro n’agahinda, ibihe bikomeye by’ubuzima bwe.
2. Ariko rero nanone, Eliya agiye kubona ko Imana idatererana uyitakambiye ayizeye. Umumarayika w’Imana aje kumuhumuriza, amuzaniye ifunguro kugira ngo yongere agire imbaraga n’ubuzima bityo akomeze urugendo rw’ubuzima. Iri ni isomo rikomeye: Imana ntiyigera na rimwe idukuraho amaboko, iyo twageze kure ituba hafi kandi ikatugarurira icyizere cyo kubaho. Kabone n’iyo twasigara turi twenyine, twabuze epfo na ruguru, ikiganza cy’Imana cyo kiduhora hafi. Ni kenshi Imana iduha umugati uduha imbaraga, maze ibibazo by’inzitane twarimo tukabinyuramo tutazi uko bigenze. Hahirwa uwiringira Nyagasani kandi akemera ko ari Umukiza ukomeye!
3. Uku kwemera niko kubuze ku banyaisraheli Yezu arimo kubwira agira ati: “Nimureke kuvugana mwijujuta.” Ntibarumva ko Imana yemeye kuza kubana na muntu, ntibumva neza icyo Yezu ashatse kuvuga ababwira ko ari umugati wamanutse mu Ijuru. Yezu arabumvisha ko guhagaragara gusa ku bintu ntushake kwinjira mu mutima wabyo, ngo ubitekerezeho ushaka kumva impamvu yabyo, aribyo bituma batamenya uwo ari We. Gukingura umutima maze Yezu akaba ari We utwiyigishiriza kandi akatumenyesha neza uwo ari We, niyo nzira nziza yo kumenya no gucengera ukwigira umuntu kwe.
4. Yezu ati “ntawe ushobora kungeraho atabihawe na Data wanyohereje… kandi uwemera agira ubugingo bw’iteka.” Yezu aributsa ko twaremewe Imana, ko icyo dusabwa ari ukumvira umutimanama wacu utuyobora ku Mana. Ubuzima w’iteka kandi dukesha ukwemera, ntibishatse kuvuga ubuzima tuzagira nyuma y’urupfu ahubwo bishatse kuvuga kugira ubuzima bw’Imana. Yohani iyo avuga ubuzima bw’iteka ntaba ashatse kuvuga ukutazapfa, ahubwo aba ashaka kutwibutsa ko dutemberwamo n’ubuzima bw’Imana ihoraho iteka. Kurya umugati w’ubuzima rero utangwa na Yezu, ni ukwigiramo ubwo buzima butazima, ni ukwinjira mu Mana, ni ugutwarwa n’Imana ikakuzura, ikaguhindura kuko turi ibyo twariye.
5. Ngiryo iyobera ry’ubuzima bw’Imana twakiriye muri twe, ngicyo igisobanuro cy’amagambo ya Pawulo avuga agira ati “sinjye uriho ahubwo ni Kristu uriho muri njye.”(Gal 2, 20). Ngiryo banga Yezu ashyira mu mitima yacu kuko ayituyemo, ngiyo mpamvu amahoro ye adashobora kudukurwamo kabone n’iyo twaba turi imbere y’ibibazo bikomeye cyane, kabone n’iyo twabo turi imbere y’urupfu.
P. J. Damascène MUGIRANEZA


text:
lun.
22
août
2011
ISOMO RYA MBERE
Ibaruwa ya mbere Mutagatifu Pawulo Intumwa yandikiye Abanyatesaloniki (1 Tes 3, 7-13)
7Bavandimwe, ukwemera kwanyu kwatumaze agahinda mu mpagarara no mu magorwa yacu yose. 8Ubu turumva tuguwe neza, ubwo mugikomeye muri Nyagasani. 9Mbese twashimira Imana dute kubera ibyishimo byose mudutera imbere yayo ? 10Ijoro n’amanywa dusaba Imana, tukayinginga dukomeje ngo iduhe kongera kubonana, maze tubongerere ibyo mukibuze mu kwemera kwanyu. 11Imana Data ubwayo hamwe n’Umwami wacu Yezu, nibadutegurire urugendo ruzatugeza iwanyu. 12Namwe kandi, Nyagasani arabongeremo kandi yuzuze urukundo mufitanye, n’urwo mufitiye abantu bose nk’uko natwe tubakunda. 13Nyagasani nakomeze imitima yanyu, igume mu butungane budahinyuka imbere y’Imana Umubyeyi wacu, kugeza igihe Umwami wacu Yezu azaza ashagawe n’abatagatifu be bose.
ZABURI (Zab 90 (89), 3-4,12-13,14.17)
Inyik/ Nyagasani, utugwirize ineza yawe kugira ngo duhimbarwe.
Abantu ubasubiza mu mukungugu,
Kuko wavuze « Bene muntu, nimusubire iyo mwavuye !»
Mu maso yawe imyaka igihumbi ni nk’umunsi w’ejo wahise,
ni nk’isaha imwe y’ijoro.
Utwumvishe ko iminsi yacu ibaze,
bityo tuzagire umutima ushishoza.
Uhoraho, tugarukire ! Uzaturakarira na ryari ?
Babarira abagaragu bawe.
Utugwirize ineza yawe kuva mu gitondo,
kugira ngo duhimbarwe iminsi yose y’ubugingo bwacu.
Nyagasani Mana yacu, utugaragarize ubugwaneza bwawe,
ukomeze imirimo y’amaboko yacu,
kandi uyihe kugira akamaro karambye.
IBANGONDIRIMBO RIBANZIRIZA IVANJILI (Mt 24, 42.44)
Alleluya Alleluya.
Murabe maso kandi muhore mwiteguye ;
kuko mutazi umunsi Umwana w’umuntu azaziraho.
Alleluya.
IVANJILI
+ Matayo (Mt 24, 42-51)
Muri icyo gihe, Yezu yabwiraga abigishwa be iby’ihindukira rye agira ati 42« Nuko rero murabe maso, kuko mutazi umunsi Umwami wanyu azaziraho, 43Murabizi: iyaba nyir’urugo yamenyaga igihe cy’ijoro umujura azaziraho, yabaye maso maze ntareke bamupfumurira inzu. 44Namwe rero nimube maso, kuko Umwana w’umuntu azaza igihe mudakeka. 45Mubirebye, ni nde mugaragu w’indahemuka kandi uzi ubwenge, atari uwo shebuja yemeye gushinga abo mu rugo rwe, kugira ngo ajye abaha igaburo ryabo ku gihe gikwiye ? 46Hahirwa uwo mugaragu, shebuja azagaruka agasanga agenza atyo ! 47Ndababwira ukuri: azamushinga ibyo atunze byose. 48Naho niba ari umugaragu mubi wibwira ati ‘Databuja aratinze’, 49maze agatangira gukubita bagenzi be, akarya, akanywa hamwe n’abasinzi, 50shebuja azaza umunsi atamwitezeho no ku isaha atazi, 51amwirukane, amuherereze mu gice cy’indyarya : aho azaririra kandi agahekenya amenyo.»


text:
Iburengerazuba: Basanga kuzirikana intwari byakajyane no kuzireberaho
Imbyino zaranze ibirori  Bakoze umutambagiro bafite amafoto y’intwari z’inyange Abaturage bo mu Turere dutandukanye tw’Intara y’Iburengerazuba basanga kuzirikana intwari bigomba More...
Rulindo: Mu cyumweru cyahariwe intwari abaturage Basabwe kutaba ibigwari.
Abaturage mu rugendo rwo kuzirikana ubutwari bw’abanyarwanda Tariki 22/01/2016 hatangijwe Icyumweru cyahariwe ibikorwa by’indashyikirwa by’intwari z’uRwanda, ku rwego rw’Akarere More...
Muhanga: Umudugudu wa Rutenga hari byinshi ukesha intwari z’u Rwanda
Abayobozi bitabiriye kwizihiza umunsi mukuru w’intwari Bamwe mu batuye umudugudu wa Rutenga mu Karere ka Muhanga barashimira ibyiza u Rwanda rumaze kugeraho rubikesha ubutwari bw’abitangiye igihugu More...
Kamonyi: Urubyiruko rurahamagarirwa gufatira urugero ku ntwari z’igihugu
Mu gihe mu gihugu hose bizihiza ku nshuro ya 21, umunsi w’Intwari z’igihugu uba buri tariki 1 Gashyantare, bamwe mu baturage b’akarere ka Kamonyi ngo basanga ari ngombwa ko abanyarwanda bafatira More...
Rwamagana: Abaturage basabwe gusigasira ibyiza byagezweho ku bw’Intwari
Mu birori byo kwizihiza Umunsi w’Intwari z’u Rwanda mu karere ka Rwamagana, byabaye tariki ya 01/02/2015, abaturage basabwe gusigasira ibyiza bamaze kugeraho birimo iterambere n’umutekano, More...
Huye: Félicité Niyitegeka yakuranye umutima wo gufasha
Aho niyitegeka felicite avuka Abaturanyi b’iwabo w’intwari Félicité Niyitegeka, bakaba ari n’abavandimwe be kuko abenshi bagira icyo bapfana mu miryango ya hafi cyangwa ya kure, bavuga More...
Urubyiruko rwaturutse Ngoma rwaje kwigira amateka y’intambara yo kubohoza u Rwanda ku Milindi w’intwari
Nkunzurwanda John yarari kubaha ikiganiro ku mateka yaranze urugamba rwo kubohoza u Rwanda Mu gihe hasigaye iminsi micye ngo abanyarwanda bose bizihize umunsi w’Intwari uba tariki ya 1/2/2015, urubyiruko More...
Kuba umunsi w’intwari wizihirijwe mu midugudu hari icyo bivuze ku baturage
Ntibyari bisanzwe ko umunsi w’intwari wizihirizwa mu Midugudu hirya no hino rwagati mu baturage. Kuba rero uyu munsi w’intwari wo mu mwaka wa 2012 wizihirijwe mu midugudu ngo hari icyo bivuze kuri More...


text:
Pariki ya Nyungwe
Pariki ya Nyungwe cyangwa Pariki Nasiyonali ya Nyungwe ni ishyamba cyimeza riri mu majyepfo y’iburasirazuba bw’u Rwanda kandi riri hejuru y’inkombe z’ikiyaga cya Kivu. Iryo shyamba rifatanye na Pariki Nasiyonali ya Kibira yo mu gihugu cy’u Burundi kandi rishobora kuba ari ryo shyamba ry’inzitane ryo mu misozi minini kandi miremire muri Afurika yose ; ryari rifite ubuso bwa km² 924 mu mwaka w’i 2000. Iryo shyamba riri mu misozi ifite m 1600 na m 2950 kandi ririmo amoko menshi y’ibimera abana n’amoko anyuranye y’inyamaswa ; agizwe ahanini n’inyoni n’ingunge. Ishyamba cyimeza rya Nyungwe ni kimwe mu bigega by’amazi y’u Rwanda: ritanga hafi 60% by’amazi y’u Rwanda. Ikindi kandi isoko ry’uruzi rwa Nili iri muri iryo shyamba.
Amakuru dukesha RDG avuga ko iyi Pariki ya Nyungwe ifite ubuso bungana na kilometerokare hafi 1000, mu misozi y’agahebuzo yo mu majyepfo y’u Rwanda, Pariki ya Nyungwe ni ishyamba rirusha ayandi ubugari mu mashyamba yo mu misozi mu karere ka Afurika y’Iburasirazuba no hagati; akaba ari nayo yabayeho mbere y’izindi yahereye mu gihe cyiswe icy’Ubutita (Période Glacière). Ni igice gikize mu runyurane, rw’ibimera, ishyamba rigizwe n’amoko arenga 200 y’ibiti, n’urwunge rw’ibiti by’indabyo harimo n’igiti cy’inganzamarumbo lobelia n’izindi zitatse amabara menshi.
Umubare w’abanyarwanda basura Pariki ya Nyungwe ngo uragenda wiyongera, ibi ngo bikaba biterwa n’uko muri Pariki ya Nyungwe hubatswe urutindo rwo mu kirere, aho ugenda witegeye ishyamba ryose. Ibyo byatangajwe n’Umuyobozi bwa Pariki ya Nyungwe, wanasabye abanyamakuru gufata iya mbere mu gusura iyi Pariki kugira ngo babashe gutangaza ibyiza bitatse u Rwanda, nabo ubwabo babisobanukiwe.
RDG ivuga ko iri shyamba ricumbikiye inyoni z’agahebuzo mu Rwanda, Nyungwe irimo amoko agera kuri 300 y’inyoni, muri yo amoko 24 aboneka mu mashyamba macye y’ikibaya Kigali cya Albertine. Inyoni z’akataraboneka ziri mu nyoni za Nyungwe, harimo ikinyoni kinini cy’Ubururu bita Turaco, inyoni iteye ubwuzu z’ubururu, umutuku ndetse n’icyatsi zijwigira ziva mu giti zijya mu kindi nk’urugero rw’ibisiga bisa nk’ibishuhe.
Iyo witegereje neza muri Pariki ya Nyungwe, ubona ko habonekamo amoko 13 y’inguge zibaho mu mutuzo muri iyi pariki yose. Izi nguge zibera muri iri shyamba; amwe moko agize izi nguge ashobora gusurwa na ba mukerarugendo, andi yo ntabwo asurwa. Izi nguge zikurura abakerarugendo benshi, kuko hari amwe muri aya moko y’inguge utasanga ahandi ku mugabane w’Afurika, uretse mu Rwanda. Uru rutonde twarusanze mu nzu y’ububiko bw’ubumenyi bwerekeye iyi Pariki ya Nyungwe, iherereye ku Uwinka.
Dore amwe mu moko y’inguge ziri muri Pariki ya Nyungwe: icyondi (Cercopithecus lhoesti), igihinyage, inkomo (Colobus angolensis ruwenzori), inkima (Cercopithecus mitis doggetti & kandti ), inyenzi, impundu (Pan troglodytes schweinfurtii).
Muri iyi pariki ya Nyungwe kandi ushobora kuhabona andi moko y’inguge atandukanye arimo; Umukunga (Cercopithecus ascanius schmidti), inkendi (Cercopithecus aethiops), igishabaga (Cercopithecus albigena johnostonii), Galago zo mu burasirazuba, Galago ntoya n’inini ndetse n’Igitera.
Nyungwe irushaho kuba agahebuzo kubera inguge zayo. Muri rusange zirimo amoko 13, harimo n’izisa n’umuntu cyane bita impundu, tutibagiwe inguge y’ubwoko bw’ibyondi (Cercopithecus lhoesti) hamwe n’amagana y’ubushyo buteye ubwuzu z’inkomo (Colobus angolensis ruwenzori).
Uretse muri iyi pariki y'igihugu ya Nyungwe, inzovu zo muri pariki Nasiyonali y'Akagera zazanywe mu mwaka w' 1975 zivanywe mu Bugesera, icyo gihe zari zikiri nto, gusa muri izo nzovu twavugamo nka Mutware, Helico na Mwiza kuko ari zo zashoboye kumenyera ariko izindi ziguma ari inyamaswa z' ishyamba.
Ukinjira muri Parike ya Nyungwe usanganirwa n’umwuka mwiza uhehereye, akayaga gatuje gaherekejwe n’utujwi tw’inyoni n’impumuro nziza y’indabyo ziganje muri iyo Parike, wakebuka hiryo hino ugahuza amaso n’utunyamanswa twiza cyane duteye ubwuzu bityo ukumva wakomeza kwihera ijisho.
Mu ishyamba rya Nyungwe uhasanga amoko 1250 y’ibimera harimo amoko 50 y’ibishihe, amoko 133 ya « Orchidées » indabo z’agahebuzo, amoko 275 y’inyoni (orchidées : indabo z’agahebuzo harimo amoko 24 gakondo).
Twababwira ko iryo teme ryubatse muri metero 50 uvuye ku butaka, rikaba rireshya na metero 150. Ni ryo rya mbere rigeze muri Afurika y’Iburasirazuba, rikaba ndetse irya 3 muri Afurika nzima nyuma ya Gana na Afurika y’Epfo. Iryo teme rifasha abasura pariko kuyireba bayihereye hejuru, ku buryo bifasha mu kureba amaso ku yandi utunyoni ndetse n’inkende biba muri iryo shyamba.
Imiyoboro[edit | edit source]
- Pariki ya Nyungwe igaragaramo amoko y’inguge (chimpanzees) agera kuri 13
- Ibiti birindwi bitangaje biboneka muri Pariki ya Nyungwe
- Abanyarwanda baragenda bitabira gusura Pariki ya Nyungwe, bitewe n’urutindo rwo mu kirere (Canopy Walkway)
- Urutindo rwo mu kirere rukomeje gukurura ba mukerarugendo
- Amapariki
- Golden Monkey hotel


text:
lun.
03
oct.
2011
ISOMO RYA MBERE
Igitabo cy’Umuhanuzi Yonasi (Yon 3, 1-10)
1Ijambo ry’Unoraho ribwirwa Yonasi ubwa kabiri riti 2«Haguruka ujye i Ninivi, umugi mugari, maze ubamenyeshe icyo nzakubwira.» 3Yonasi arahaguruka maze ajya i Ninivi, akurikije ijamho ry’Uhoraho. Ninivi rero ikaba umugi mugari bihebuje, kuwugenda byari iminsi itatu. 4Yonasi yinjira mu mugi, akora urugendo rw’umunsi umwe. Yigisha agira ati «Hasigaye iminsi mirongo ine, maze Ninivi ikarimbuka. » 5Abantu b’i Ninivi bemera Imana, batangaza igisibo, bambara ibigunira kuva ku mukuru kugeza ku muto. 6Rya jambo riza kugera ku mwami wa Ninivi, na we ahaguruka ku ntebe ye y’ubwami, yambura igishura, yambara ikigunira, yicara mu ivu. 7Nuko batangaza muri Ninivi iteka ry’umwami n’abakuru bo mu gihugu, rivuga riti « Abantu n’inyamaswa n’amatungo, ari amaremare n’amagufi ntibigire icyo birya, ntibirishe kandi ntibiywe n’amazi. 8Nibyambare ibigunira, baba abantu, zaba inyamaswa, nibitakambire Imana n’imbaraga zose, maze buri wese areke imigirire ye mibi, n’urugomo rwitwaza amaboko. 9Ni nde wamenya niba Imana itahindura imigambi, umujinya ugashira mu mutima maze ntitube tugipfuye ? » 10Imana ibonye ibyo bakoraga, n’uko bahinduye bakareka imigenzereze yabo mibi, na yo ihindura imigambi, icyago yari yabateguje ntiyakibateza.
ZABURI (Zab 130 (129),1-2, 3-4, 7b.8)
Inyik/ Uhoraho, uramutse witaye ku byaha byacu,
Nyagasani, ninde warokoka ?
Uhoraho, ndagutakambira ngeze kure,
Uhoraho, umva ijwi ryanjye.
Utege amatwi ijwi ry’amaganya yanjye !
Uhoraho, uramutse witaye ku byaha byacu,
Nyagasani, ni nde warokoka ?
Ariko rero usanganywe imbabazi,
kugira ngo baguhoranire icyubahiro.
Kuko Uhoraho ahorana imbabazi,
akagira ubuntu butagira urugero.
Ni we uzakiza Israheli,
ibicumuro byayo byose.
IBANGONDIRIMBO RIBANZIRIZA IVANJILI (Hish 3, 20)
Alleluya Alleluya.
Hahirwa uwumva ijwi rya Nyagasani akamukingurira,
azagira ihirwe n’umunezero.
Alleluya.
IVANJILI
+ Luka (Lk 10, 38-42)
Muri icyo gihe, 38Yezu akomeza urugendo n’abigishwa be, agera mu rusisiro maze umugore witwa Marita aramwakira. 39Yari afite mwene nyina witwa Mariya, akaba yicaye iruhande rw’ibirenge bya Nyagasani, yumva amagambo ye. 40Marita we yari ahugiye mu byo gushaka amazimano. Ageze aho araza abwira Yezu ati «Mwigisha, nta cyo bikubwiye kubona murumuna wanjye amparira imirimo yose? Mubwire aze amfashe ! » 41Ariko Nyagasani aramusubiza ati « Marita, Marita, uhagaritse umutima kandi urahihibikanywa na byinshi ; 42nyamara ibya ngombwa ni bike, ndetse ni kimwe gusa. Mariya rero yahisemo umugabane mwiza, udateze kuzamwamburwa. »


text:
ibi ndumva bidakomeye rwose nta nigikuba cyacitse.ubundi itorero ni family pastor akaba umubyeyi muriryo.kuba yarakara nkumuntu agatuka abana be nta gikomeye kuko umunsi bazaza mu masengesho baziyeza umurimo ukomeze.kuba uwo muntu yashyirwaho mu buriganya ngo ayobore korali nawe umutimanama we ntuzamworohera kuko nta salary ya cash ibamo uretse umugisha.ntazatindaho rwose niba aruko bimeze ibintu by'Imana nibyo kwitondera.ariko nabaririmbyi bitonde hakunda kuba itiku mu makorari no gushyushya imitwe nkimitego ya satani kgo isenyuke,ese Bose ntibaba bareshya?uwavamo akabayobora uwariwe wese bibatwaye iki basenze Imana?
Munyembabazi Diogene - 8/01/2017 saa 21:31


text:
1Timoteyo 4:14-15
" Ntukirengagize impano ikurimo, iyo waheshejwe n’ibyahanuwe ubwo warambikwagaho ibiganza by’abakuru.
Ibyo ujye ubizirikana kandi abe ari byo uhugukiramo, kugira ngo kujya mbere kwawe kugaragarire bose".
Amasomo:
1. Hari icyo Imana yakubikije akenshi wirengagiza !
2. Impano yawe ikomezwa no guheshwa umugisha n’umushumba wawe;
3. Mu gihe ufasha amaso ku mpano abandi bahawe, Imana yo ireba iyawe uryamishije. Impano yawe niyo ikugira wewe. Ni nayo uzabazwa. Niyo uzashimirwa cg uzagayirwa! Mbere yo gushyigikira iy’abandi, ukorere mu yawe!
4. Ntuzigere wumva uhuze ku buryo byakubuza gukoresha impano yawe;
5. Iterambere ryawe nyaryo ryuzurira mu gukorera mu mpano wahawe.


text:
Mu Nteko rusange ya FPR Inkotanyi yateranye ku cyumweru tariki 21 Kanama 2016, mu Murenge wa Mugina w’Akarere ka Kamonyi, hagaragajwe ikibazo cy’inzara iterwa n’uko abaturage bagurisha umusaruro ku giciro gito, nyuma y’igihe gito bakajya guhaha ibiciro byazamutse.
Batanze urugero ku bishyimbo, bavuga ko byagize umusaruro mwiza. Ngo ku isarura mu kwezi kwa Gicurasi na Kamena 2016, ikiro cyaguraga 300FRW none nyuma y’amezi abiri kigeze kuri 600FRW.
Uwitwa Tuyizere Fides ati «Iyo habayeho inzara bihera inahangaha ; kuko umuturage wese wejeje imyaka yose ayijyana ku isoko. Kuba nta kigega cyo guhunika tugira, hari igihe abaturage basarura bakeneye amafranga kandi birumvikana nta handi bakura».
Cyakora, abanyamuryango ba FPR Inkotanyi biyemeje gukora ubukangurambaga kugira ngo umusaruro w’ubuhinzi wiyongere haboneke uwo kugurisha no uwo guhunika.
Ibyo ngo bikazaturuka mu kubahirizwa guhingira igihe, gukoresha inyongeramusaruro no kwitabira gahunda yo kuhira imyaka.
Hasabwe ko abajyanama b’ubuhinzi begera abaturage bakabakangurira kwitabira gahunda ya « Twigire Muhinzi» yo gukoresha ifumbire ku buso bwose bahinze, bityo umusaruro ukaba mwinshi.
Komiseri w’Imiyoborere Myiza muri FPR mu Murenge wa Mugina, Nkurunziza Jean de Dieu, ahamya ko Umurenge wa Mugina ufite amahirwe yo kuba ufite ubutaka bwera, ukagira n’ibishanga bitatu bishobora guhingwamo ibihembwe bitatu mu mwaka mu gihe abahinzi bitabiriye gahunda yo kuhira.
Yagize ati «Dufite ibishanga bitatu bitunganyije, icya Ruvubu, icya Mbati, n’icya Mukunguri ariko usanga abaturage badafite umuco wo kuhira. Leta yashyizeho gahunda yo gufasha abaturage kugura imashini zivomerera, ubu rero turi kubakangurira kubyitabira kugira ngo n’iyo nzara bavuga igabanuke».
Umurenge wa Mugina ufite abaturage ibihumbi 38, muri bo abayoboke ba FPR Inkotanyi babarirwa mu bihumbi 27. Ubuyobozi bw’umuryango buhamya ko abanyamuryango bitabiriye gushyira mu bikorwa gahunda za Leta n’abandi babareberaho maze bikihutisha iterambere.


text:
sam.
27
août
2011
1. Amasomo yo kuri iki Cyumweru cya 22, ari umuhanuzi Yeremiya, ari amagambo Pawulo abwira abanyaroma ndetse n’amagambo yo mu Ivanjili, biratugaragariza ububihirwe umuntu ashobora guhura nabwo mu buzima, bikagaragaza ko hari icyo umuntu agomba guta cyangwa se kwigomwa, ndetse umuntu akaba yagera nubwo umusaraba we awuheka kugira ngo abashe gukurikira neza Yezu no gukorera abavandimwe: “Niba hari ushaka kunkurikira ajye yiyibagirwa ubwe, aheke umusaraba we maze ankurikire! Kuko uzashaka gukiza ubugingo bwe azabubura, naho uzahara ubugingo bwe ari jye agirira azabukiza”.
2. Yeremiya ni we utangira atubwira ati: “Uhoraho, wantwaye umutima nanjye nemera gutwarwa. Warangwatiriye maze undusha amaboko. Umunsi wose nahindutse urw’amenyo, bose bangize iciro ry’imigani”. Ijwi ry’uyu muhanuzi riragaragaramo akababaro gakomeye, aragaragaza ko gukomera ku Mana byamukururiye byinshi ndetse bimwe na bimwe atabasha kwihanganira. Ubutumwa bwe ntibworoshye, kuko agomba kubwira umuryango w’Imana amagambo akarishye, ndetse rimwe na rimwe amagambo ateye ubwoba. Yeremiya afite igishuko gikomeye cyo kureka uwo murimo Uhoraho yamushinze, ariko Uhoraho yaramugwatiriye kuburyo ari uw’Uhoraho gusa kandi kuri we, kubaho ni Uhoraho. Yeremiya aratwereka uburyo imbaraga z’Uhoraho ari igitangaza, n’uburyo Ijambo rye ari nk’umuriro ugera mu magufwa ukayashegesha, ni ikara ryaka muntu adashobora gukumira, Uhoraho ni umunyambaraga kandi kumwiringira nibwo bwenge kabone n’iyo ibintu byaba byakomeye. Yeremiya ntiyorohewe, ariko ntashobora gutezuka na rimwe kuri Uhoraho kuko azi ko amufitiye runini, kuko ari We buzima bwe.
3. Ijwi rya Yeremiya rirasimburwa n’Ijwi rya Yezu uriho agendana n’abigishwa be bagana i Yeruzalemu. Turabona Yezu ahagaraga maze akabwira abigishwa be interuro eshatu zitoroshye kumva no kwakira:
- Interuro ya mbere irimo umusaraba Yezu abona ko agiye guhura na wo: “Kuva ubwo Yezu atangira kumenyesha abigishwa be ko agomba kujya i Yeruzalemu kuhababarizwa cyane n’abakuru b’imiryango, n’Abaherezabitambo bakuru, n’abigishamategeko, akicwa kandi akazazuka ku munsi wa gatatu”. Yezu arabwira aya magambo abigishwa be, agira ngo abategure, ababwire ko isi itoroshye kuyibamo kandi ko irimo akarengane na byinshi bishobora guca umuntu intege. Ariko urupfu ntabwo arirwo rufite ijambo rya nyuma, ahubwo hari izuka ku munsi wa gatatu.
- Mu nteruro ya kabiri n’iya gatatu Yezu aravugamo kwiyibagirwa no guheka umusaraba we, kwemera gutakaza ubuzima ngo uzabone kubusubizwa. Isi ishobora kubona ko gutakaza ubuzima kubera Yezu n’abavandimwe ari ubucu no kutagendana n’ibigezweho. Yezu arifuza rero ko abantu bagira ubundi buryo bwo kubona ibintu maze gutangira abandi ubuzima bwacu, kubaba bugufi no kubafasha igihe badukeneye, kwiyambura ubwikunde, aribyo bitanga ubuzima. Amagambo ya Pawulo intumwa akaba nayo ashimangira ubu buryo bwa Yezu bwo kubona: “nimuture imibiri yanyu ibe igitambo nyabuzima, gitagatifu kandi kinyuze Imana; ngiryo iyobokamana ryabava ku mutima... nimuhinduke, mwivugururemo ibitekerezo kugira ngo muzajye mumenya neza ugushaka kw’Imana, ikiri cyiza, icyashimisha n’ikiboneye”. Yezu ntiyifuza ko twatakaza ubuzima bwacu kubera ubusa cyangwa se kubera ikuzo ry’isi, ahubwo arifuza ko bibaye ngombwa twabutakaza kubera urukundo, kubera abantu be akunda no kubera we bwite.


text:
sam.
23
août
2014
Kuri uyu wa 15 Kanama 2014, nibwo muri paruwasi ya Bungwe hatanzwe isakaramentu ry’ubusaseridoti kuri Diyakoni Walter UKURIKIYIMFURA, akaba ari nawe uherutse abandi muri uyu mwaka wa 2013-2014.
Kuri uyu munsi kandi Nyiricubahiro Musenyer i Sereviliyani NZAKAMWITA, Umushumba wa Diyosezi Gatolika ya Byumba yahise aha ubutumwa abapadiri bashya, ndetse anatangaza n’abandi bapadiri basanzwe bahinduriwe ubutumwa: yongeyeho ko gutanga ubutumwa bitararangira, niyo mpamvu nanjye mbamenyesha ko “ nominations” zikurikira ari icyiciro cyambere, ikindi kiciro nigisohoka nzakibagezaho.
Dore rero uko abapadiri bashya bahawe ubutumwa:
1. A. Walter UKURIKIYIMFURA : Paruwasi Mutete
2. A. Thierry RUGIRA : Paruwasi Matimba
3. A. Faustin SENZOGA : Paruwasi ya Gituza
4. A. Jean Bosco RWUBAKE : Paruwasi ya Bungwe
Abapadiri basanzwe bahinduriwe imirimo ni aba bakurikira:
1. A. J.Pierre SIBORUREMA wakobaga muri Paruwasi ya Nyagatare azayoborora ikigo cy’amashuri cya EPA Catholique Byumba, anashingwe amashuri muri Diyosezi;
2. A. Sylvere MUGISHA wabaga muri Paruwasi ya Matimba azayobora ikigo cy’amashuri cya ETEP Nyarurema;
3. A. Jeseph WETAASE BUKENYA wabaga muri Paruwasi ya Mutete azayobora ikigo cy’amashuri cya Don Bosco Rushaki;
4. A. Damien HAKIZIMANA wabaga muri Paruwasi ya Bungwe yimuriwe muri Paruwasi ya Rwamiko;
5. A. Eugene IYAKAREMYE wabaga muri Paruwasi ya Nyarurema yimuriwe muri Paruwasi ya Nyagahanga.
A. Viateur SAFARI


text:
Itegeko Nshinga rya Repubulika y’u Rwanda rigena ko abana bagomba kwiga bakarangiza nibura amashuri abanza, kandi ko ikiguzi cyayo ari ubuntu.
Hirya no hino mu gihugu, bamwe mu babyeyi bagiye bajyana abana babo ku ishuri, ariko bakavuga ko hari abirukanwa kubera batishyuye amafaranga y’agahimbazamusyi baba baciwe, kandi ngo kwiga ari ubuntu.
Kuwa Gatandatu tariki ya 1 Ukwakira 2016, ubwo abaturage n’abadepite bari mu muganda udasanzwe utangiza icyumweru cy’ubumwe n’ubwiyunge mu Rwanda, mu Murenge wa Nyamirambo, umwe mu babyeyi yatangaje ko abana babo bigira ubuntu mu mashuri abanza ya Leta, ariko ko atari byo kuko hari amafaranga basabwa ku ishuri ndetse bamwe mu batayishyuye bakirukanwa (abandi babyeyi bahise bakoma amashyi).
Depite Mukabalisa yababwiye ko ikiguzi cyo kwiga ari ubuntu, ariko umubyeyi hari icyo asabwa mu gufasha umwana we kwiga neza, nawe agira icyo atanga.
Yatangaje ko igihugu kidakwiye kubaka amashuri, n’abakoropa ngo bishyurwe na Leta ahubwo n’ababyeyi bagomba kubigiramo uruhare.
Depite Muhongayire Christine yavuze ko kwiga amashuri abanza ari ubuntu, ndetse ko hasohotse amabwiriza ya Minisitiri abigena, anagaragaza ko nta mwana ugomba kwirukanwa, ariko ko uruhare rw’umubyeyi ku mwana we narwo ari ingenzi.
Ati “Tugomba kubyara abo dushoboye kurera... Leta yubatse amashuri izana abakozi (abarimu), wowe nka se cyangwa nyina ni iki ukora ngo umwana wawe yige neza?”
Yongeyeho ko amashuri asaba ababyeyi kugira uruhare rwayo muri ubwo burere, batanga amafaranga atitwa ay’ishuri. Ayo mafaranga afatwa nk’umusanzu w’ababyeyi kugira ngo nihagira icyangirika gisanwe.
Yakomeje agira ati “Mubyeyi ufite inshingano zo kwita ku mwana wawe kandi ukamukuza [...] Niba ubona ibihumbi bitanu ku bana bawe batatu bikuvunnye, byara umwe ubasha kurera neza no kumubonera ibyo akeneye.”


text:
Abisirayeli mu butayu bariye umutsima w’abakomeye.
Bose barya umutsima w’abakomeye.
« Ba sogokuru bacu bariraga manu mu butayu nkuko byanditswe ngo : ‘Yabahaye kurya umutsima uvuye mw’ijuru’. » (Yohana 6 :31) Na none kandi, « Ibagushiriza manu yo kurya, ibaha ku masaka yo mw’ijuru.Bose barya umutsima w’abakomeye, iboherereza ibyokurya byo kubahaza rwose. » ( Zab 78 :24 )
Abisiraheri batubonye barabazanya bati iki ni iki ?kuko batamenye icyo ari icyo. Mose arababwira ati ibyo ni ibyokurya Uwiteka abahaye ngo murye. (Kuva 16 :15)
Imana twizeye ni Imana y’inyamaboko, ni umukire uruta abakire bo mw’isi. Ifite ubutunzi burenze ubwo umuntu yatekereza.Ifite za stoke z’ibintu by’inshi umuntu atamenya. Iyo niyo Mana dukwiriye gusenga no kubaha. Yahaye abisiraheri ibiryo bari mu butayu aho bamaze imyaka mirongo ine, ibagaburira, manu itarigeze ishira muri stoke yayo. Kandi bibiliya iratubwira ngo bose bariye umutsima w’abakomeye.
Imana yarabubashye ntiyabaha ibibonetse byose, ahubwo ifata ku masaka yo mw’ijuru ifata umwanya wo kuyatunganya, ikoramo umutsima irawubaha. Amen. Iyo ibasuzugura, ntiyari kubura utundi tuntu twa ntatwo ibaha.Yari no kuboherereza inzige cyangwa utundi dusimba tubi akaba aritwo tubatunga kandi ntibapfe. Ariko Imana yacu yubaha abantu bayo ishimwe. Bibiliya itubwira ko baryaga bagahaga nubwo bitababujije kwitotomba ngo barashaka n’inyama. Uko niko umuntu ameze ntanyurwa.
Ikindi Imana yari iri kubajyana mu gihugu bazaboneramo amata n’ubuki : ariko ntibatekereze ko kugira ngo ubone amata harimo akazi kenshi kajyanye no kuragira, kuvuza n’ibindi… kugira ngo uzabone amata. Ubuki, kugira ngo buboneke, ntibyoroha bisaba kworora yemwe no guhakura nukwemera ko inzuki zikudwinga. Ariko manu, kwari ukunama gusa no gutoragura kuko zabaga zaguye hasi. Mbese icyoroshye ni iki ?
Ushobora kuba utanyuzwe n’ibyo Imana iri kuguha ubu, ukabigaya kandi Imana yo ibona yaraguhaye umutsima w’abakomeye. Byakubera byiza unyuzwe, kuko nutanyurwa, uzakora icyaha nk’icy’abisiraheri bakoze bikabaviramo urupfu. Nezererwa iby’ufite, ni byiza Imana yabonye ko aribyo bigukwiye mu gihe nk’iki, bitabujije ko izaguha amata, ikaguha n’ubuki ariko aho bigeze shima.Mbese urashima Imana? Cyangwa uri kubona wowe ahubwo itanakuzi?
Imana igufashe kwakira no kunyurwa n’ibyo Imana yaguhaye.Iguha ibyo ufite ubu, ntiyashyizeho akadomo, ahubwo yitegura kuguha n’ ibindi byiza.
Ihangane rero utegereze, imbere hari ibyiza nubwo nabyo bizaza biherekejwe n’ibigeragezo byabyo.
Urugero: ushobora kuba wumva ushaka ” permis de conduire” cyangwa uruhushya rwo gutwara imodoka.Utarayibona ntacyo upfa na police yo mu muhanda. Noneho umaze kuyibona, ninde bafashe afite umuvuduko ni wowe, ninde bafashe adafite “ controle technique”, ni wowe, ninde utishimye kuko ubwishingizi bw’imodoka bwashize ubundi bugatinda kuboneka? ni wowe, n’ibindi byinshi… Mbese ye, urabibona ute?
Shimira Imana iby’aka kanya, wirinde kwitotomba no kwiganyira Imana ntizakureka. Ni Boss mukuru, ntazakureka kandi ntawe asaba ubufasha ngo ahaze kwifuza kwawe.Komera rindira mubigendanemo neza, Imana izakugirira neza. Izere. Amen.


text:
Uko bomowe ibikomere batewe n’ubuzima banyuzemo
Abagore bagera kuri 30 bahawe amahugurwa y’isanamitima n’umuryango Kemit, baravuga ko iyo gahunda igiye kubafasha kwiteza imbere kurushaho nyuma yo kubohoka bagakira ibikomere basigiwe n’amateka mabi anyuranye bagiye banyuramo.
Aba bagore basanzwe babaho mu buzima bworoheje, baturutse ma makoperative atanu ahanini ahuriwemo n’abagore bafite ibibazo by’ubuzima bitandukanye bagiye banyuramo bikabagiraho ingaruka zikomeye. Gusa nyuma yo guhugurwa ku isanamitima, aba bagore barahamya ko imitima yabo iruhutse ndetse ko biteguye no gufasha abandi.
Abagore 30 bahawe ubujyanama na Kemit
Uwitwa Nyabyenda Claudine washatse afite imyaka 17 aravuga impinduka yiyumvamo nyuma yo kunyura mu bibazo bitandukanye byari byaramukomerekeje cyane.
Yagize ati; “ Nabayeho mu buzima bw’ubupfubyi nderwa na mukamarume akamfata nabi. Nyuma naje gushaka mfite imyaka 17 gusa ariko nabwo ubuzima bukomeza kugenda nabi. Maze kubyara umwana wa mbere umugabo yarantaye aragenda. Narahangayitse cyane ariko nyine nkagera aho nkumva ko ngomba kubyakira. Nibwiraga ko ahari naje ku isi ngo mbabazwe gusa. Ubwo hashije igihe gito numva ngo umugabo yashatse undi mugore. Hashize igihe arongera aragaruka ndamwakira amaze kuntera indi nda nabwo arongera aragenda. Ubu ndera abana babiri njyenyine.”
Yarongeye ati: “ Naje mu mahugurwa numva ko ndi umuntu wababaye ariko naje gusanga hari abandi babaye kundusha. Ubu ngiye gutuza ndere abana banjye kuko numva nahumurijwe.”
Muhongayire Celine wagizwe imfubyi na Jenoside yakorewe abatutsi nawe avuga ko gahunda y’isanamitima hari aho imikuye naho imugejeje.
Yagize ati: “ Mu buzima ntabwo nigeze ngira amahirwe yo kurerwa n’ababyeyi banjye kuko nabaye imfubyi mfite imyaka irindwi gusa. Nakuze nziko nta mubyeyi muzima ubaho ku isi kubera ibihe bibi nanyuzemo. Gusa nyuma y’aya mahugurwa menye ko hakiriho ababyeyi beza bashobora guhumuriza umuntu akiyumvamo ubumuntu”
François Woukoache, umuyobozi wa Kemit mu Rwanda, avuga ko nyuma gahund ay’isamamitima ari abanziririza icyiciro cyizakurikiraho cyo kwigisha bamwe muri aba bagore umwuga wo gufotora
Ati: “ Aba bagore mwabonye 30 baturuka muri koperative eshanu, zirimo ebyiri za Kicukiro n’eshatu zo muri Kimihurura. Nkuko bisanzwe mu cyiciro iki cyiciro cya gatatu cy’umushinga wiswe “ Isura y’ubuzima”, tuzafata abagore 8 cyangwa se 9 tubigishe umwuga wo gufotora. Iyi gahunda y’isanamitima rero ibafasha gutinyuka bakivugira, babinyujije mu mashusho n’amafoto”
Umuryango Kemit umaze kwigisha ibyiciro bibiri by’abagore babayeho mu buzima buciriritse, aho babigisha gufotora, kwihangira imirimo, bagahabwa amahugurwa abafasha kwiyakira no gutinyuka, ndetse na nyuma bakabahuza na Minisiteri y’uburinganire n’iterambere ry’umuryango aho babafasha kubona 50% y’ibikoresho ku baba bashaka gushyira mu bikorwa umwuga wo gufotora baba bigishijwe.
Biteganyijwe ko icyiciro cya gatatu kizaba kirimo bamwe muri aba bagore bahawe amahugurwa y’isanamitima kizatangira kwigishwa gufotora by’umwuga muri Mutarama, 2017.
Gracieuse Uwadata


text:
Iby’ingenzi umikristo ufite amasezerano akwiye kwitondera
Yesaya 54:14 ‘’Uzakomezwa no gukiranuka, agahato kazakuba kure kuko utazatinya, uzaba kure y’ibiteye ubwoba kuko bitazakwegera.’’
Bene data muri Kristo mugire amahoro, kuri iyi ncuro nifuje kuvugana n’abakristo bakijijwe Imana ikabagirira icyizere ikabaha amasezerano. Uyu munsi nateguye ko twibukiranya ibintu 8 buri mukristo wese ufite amasezerano akwiye kwitaho.
1. Kumenya neza niba Imana ariyo mwavuganye. Ibyo bizagufasha kandi uzabimenyeshwa no kwaka ibimenyetso bihamya koko ko Imana ariyo mwavuganye.
2. Gukiranuka: nkuko Yesaya yabihanuye gukiranuka nibyo birinda isezerano kandi ugakomera no mu gihe ritarasohora wowe ufite icyo wavuganye n’Imana urasabwa gukiranuka ukirinda ibyaha.
3. Kwizera ugategereza utuje :ubundi umukristo wese ufite amasezerano akwiye kumenya uko yitwara mu nzira iri hagati yo guhabwa isezerano no gusohora kwaryo ibyo bigusaba kwizera no gutuza.
4. Gukora ibigendanye no kuzuza ishingano zawe: guhabwa isezerano ntibikwiye kugutera ubunebwe ahubwo ugomba kumenya ko isezerano wahawe hari uruhare rwawe mu gusohora kwaryo soma Gutegeka kwa kabili 28.1 Hari ibyo usabwa kuzuza niba ufite isezerano ryo kubyara banza ushake umugore.
5. Kuguma mu murimo w’Imana aho Imana yaguhereye isezerano: iyo wahawe isezerano biba bivuye ku rukundo Imana igukunda kandi burya biba bivuye ku murimo ukora uwo murimo ukora aho Imana ikubona uba ugomba kuhaguma komeza ukore ntucike intege.
6. Gusenga wiyirije ubusa: menya ko mu gusenga ariho hava ubusabane bwawe n’Imana
7. Kugira ibanga: isezerano ntabwo barivuga mbere y’igihe, muri wowe wiyubakemo kugira ibanga yewe nirinasohora uzakomeze ugire ibanga keretse bibaye ngombwa ko ubivuga.
8. Kwicisha bugufi : muri wowe buri gihe jya wiyoroshya amasezerano ufite ntuyakangishe abandi kuko kwicisha bugufi bibanziriza kuzamurwa.
Imana ibahe umugisha.
Pastor Rudasingwa @Agakiza.org


text:
KGB isigaranye indirimbo ebyiri itarasohora zizumvikanamo nyakwigendera Henry
Nyuma y’aho itsinda rya KGB ryasohoye indirimbo nshya bise “Abana b’umuhanda”, riratangaza ari imwe mu ndirimbo eshatu bari bafite bakoranye na mugenzi wabo Hirwa Henry uherutse kwicwa n’ikiyaga cya Muhazi.
Skizzy, umwe mu bagize KGB, yatubwiye ko hasigaye indirimbo ebyiri gusa zizumvikanamo ijwi rya nyakwigendera Hirwa Henry.
Twamubajije uko bazajya baririmba izi ndirimbo kimwe n’izindi bakoranye kera mu gihe Henry adahari, Skizzy atubwira ko bazajya baririmba mu mwanya we cyangwa bagakata (...)
Nyuma y’aho itsinda rya KGB ryasohoye indirimbo nshya bise “Abana b’umuhanda”, riratangaza ari imwe mu ndirimbo eshatu bari bafite bakoranye na mugenzi wabo Hirwa Henry uherutse kwicwa n’ikiyaga cya Muhazi.
Skizzy, umwe mu bagize KGB, yatubwiye ko hasigaye indirimbo ebyiri gusa zizumvikanamo ijwi rya nyakwigendera Hirwa Henry.
Twamubajije uko bazajya baririmba izi ndirimbo kimwe n’izindi bakoranye kera mu gihe Henry adahari, Skizzy atubwira ko bazajya baririmba mu mwanya we cyangwa bagakata agace yaririmbyemo.
Yongeraho ko hari n’indi ndirimbo imwe bakoranye na Miss Jojo bakoreye gahunda ya Gir’ubuzima, ariko yo ikaba iri mu maboko y’abo bayikoreye.
KGB itangaza ko hari gahunda yo gusohora album, ariko bitewe n’urupfu rwa Henry, yahagaze ku buryo batazi n’igihe yazasohokera.
Indi ndirimbo bateganya gusohora Hirwa yaririmbyemo, izasohoka mu mezi ari imbere.
Skizzy yagize ati“Kuko indi ndirimbo ari iy’ibijyanye n’icyunamo n’ubumwe n’ubwiyunge dushobora kuyisohora nko mu kwa gatatu.”
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Chickpeas ni ubwoko bw’ibishyimbo byumye, bisa umuhondo cyangwa igitaka cyerurutse, rimwe na rimwe biba bisa igitaka cyijimye. Ubu bwoko bw’ibishyimbo bukaba buba bubyibushye, mu mpande enye hamwe na kantu gato gasongoye hejuru nta zina ryabyo rizwi mu Kinyarwanda cyane ko bitahahingwa.Ibi bishyimbo bikaba byitwa kandi “ pois chiches” mu gifaransa, "garbanzos" mu cyongereza no mu cy’espagnol, naho "ceci" mu gitaliyani bikaba bisomwa "chéchi".
Mu buhinde, aho ubwoko bw’ibishyimbo “Chickpeas” buboneka mu bwinshi, usanga ho babyita "channa dal", “Kabuli gram” iziri igitaka cyerurutse, cyangwa “bengal gram” iziri igitaka cyijimye.Chickpeas zikaba ari nziza mu kubungabunga ubuzima buzira umuze kuberako zifite protein kandi hakaba nta binure bibamo.
Mu Rwanda, ubu bwoko bw’ibishyimbo, chickpeas, buboneka mu maduka ya bahinde nka Sharma, Patel cyangwa Jan Mohammed. Ndetse no muri Supermarkets nka Nakumatt cyangwa Frulep. Ushobora kubigura byumye (Ipaki cyangwa igice) nkuko ushobora kugura ibiba biri mu dukopo bikaba byo biba bitetse. Ifu ya Chickpeas (“besan flour” cyangwa “gram flour”) ikaba ikoreshwa mu gutegura imitsima(cake) y’abantu bakunda imboga.
Icyitonderwa :
Chickpeas zicyeneye kujandikwa igihe kinini mbere yuko zitekwa. Mugihe utabikoze, zizafata igihe kinini cyane kugirango zishye kandi nabwo zizakomera. Niba hari ibiryo ushaka guteka harimo chickpeas zumye, ibyiza ni ukuziraza mu mazi menshi.
Uburyo bwiza bwo guteka chickpeas, zikaribwa zikonje cyangwa zihoze.
Ibyo ukoresha :
Gr 150 za chickpeas zumye cyangwa abakopo kamwe ka chickpeas ziteguwe.
Amavuta ya Huile d’olive make
Gr 50 pine nuts (pinoli)
Tungurusumu 2, zikase neza mu dupande duto
Utuyiko duto 2 twa cumin seeds
Umunyu
Amazi y’indimu 1 nini
Amavuta y’inka
Uko bitegurwa :
Niba wakoresheje chickpeas zumye, uziraze mu mazi ijoro ryose. Umunsi ukurikira, uziminine maze uzishyire mu kindi gisorori hamwe n’amazi ahagije kuri izo zose.
Utongereyemo umunyu maze ubireke bitogote mu guhe cy’iminota 30-45 kugeza igihe zihiriye. Nizimara gushya, uziminine nanone maze uzunyuguze n’amazi akonje.Niba wakoresheje chickpeas zo mudukopo, uziminine mu mazi ziba zirimo maze uzunyuguze mu mazi akonje.
Shyushya huile d’olive nkeya ku ipanu maze ushyiremo pine nuts. Ugaragure igihe cyose kugeza zimaze gufata ibara. Witonde zishya vuba, zishobora gushirira,
Maze nurangiza wongeremo tungurusumu hamwe na cumin seeds maze ukomeze ukarange mu gihe cy’umunota, nurangiza uhite uzivana ku muriro.
Wongere za chickpeas ku ipanu iriho ibyo wakaranganga maze ubivange.
noneho, uvangemo umunyu mucye hamwe n’amazi y’indimu.
Ushyiremo y’amavuta y’inka maze ubireke bishyuhe ku muriro mucye.
Ushobora kubigabura bikonje cyangwa bihoze. Birushaho kuryoha hamwe n’umugati cyangwa chapatti
Imyororokere
Chickpeas zikonje
Chickpeas ni ubwoko bw’ibishyimbo byumye, bisa umuhondo cyangwa igitaka cyerurutse, rimwe na rimwe biba bisa igitaka cyijimye. Ubu bwoko bw’ibishyimbo bukaba buba bubyibushye, mu mpande enye hamwe na kantu gato gasongoye hejuru nta zina ryabyo rizwi mu Kinyarwanda cyane ko bitahahingwa.Ibi bishyimbo bikaba byitwa kandi “ pois chiches” mu gifaransa, "garbanzos" mu cyongereza no mu cy’espagnol, naho "ceci" mu gitaliyani bikaba bisomwa "chéchi".